text:
Sjómíl
Ein sjómíl, ein international nautisk míl ella ein fjórðingur er 1852 metrar. Ein sjómíl er upprunaliga ásett sum ein miðal breiddarminuttur (bogaminuttur norður og suður), tvs. 1/60 av einum stigi av einum stórsirkli gjøgnum pólarnar. Tá meturskipanin varð gjørd, var ætlanin, at stórsirkulin gjøgnum pólarnar og gjøgnum París skuldi vera eksakt 40 000 000 metrar. Út frá hesum skuldi ein sjómíl verið 40 000 000 m/60 × 360 = 1851,85 m. Í dag verður stórsirkulin settur til 40 007,86 kilometrar[1], og eftir tí skuldi ein sjómíl verið 1 852,22 metrar.
Óvissan á mátingini av stórsirklinum gjørdi, at fyrr kundi ein sjómíl vera eitt lítið sindur ymisk, í Danmark var hon 1 851,11 m fram til tíðliga í 20. øld.
Men í 1929 varð avgjørt á millumtjóða fundi, at ein sjómíl skuldi vera eksakt 1 852 m. Londini, sum longu brúktu meturskipanina, tóku beinan vegin undir við hesum millumtjóða standardi, USA tók undir við honum í 1954 og Ongland í 1970.
Jørðin er ikki heilt kúluskapað, hon er eitt sindur ellipsoidskapað. So ein breiddarminuttur er millum 1 842,9 og 1 861,6 metrar.[1]
Stórsirkulin um ekvator er 40 075 017 metrar, og ein longdarminuttur við ekvator er tí 1 855,32 metrar.[1] Eisini tann stórsirkulin hevur verið brúktur til at definera ymiskar geografiskar míl, sum ikki longur verða brúktar.
Ein sjómíl er 24,6 % ella rættuliga nær við fjórðingin av eini gamlari danskari míl. Hon fekk tí eisini navnið fjórðingsmíl ella fjórðingur, hóast ein fjórðingur upprunaliga var eitt lítið sindur longri.


c: text/html

text:
Høvuðspersónur í søguni er lítli Páll, sum saman við mammu, pápa og systkjum, býr í eini lítlari kjallaraíbúð á sjúkrahúsinum, har pápi hansara arbeiðir sum allahandamaður. Beint fyri páskir legst hann við kava, og pápi Páll fer saman við øðrum monnum burtur í haga at hyggja eftir seyði. Hann kemur aftur við eini hálvdeyðari ær, sum hann leggur við síðuna av ketlinum, so hon kann fáa hita í kroppin. Páll fær ikki ærina úr huganum, og hann sær hana fyri sær, so at hann næstan ikki fær sovið. Morgunin eftir er hann tíðliga uppi og fer at hyggja til ærina, og tá sær hann eitt pinkalítið framsvart lamb standa á gólvinum. Hóast hon væl kann lesast sum ein frásøgn um eina gerandishending í Føroyum í lembing, eisini er ein søga um páskaundrið, tá ið lívið sigrar á deyðanum.
Aftur

robotstxt: allowed

filter: keep


text:
Samgongan: Fiskidagarnir óbroyttir næsta fiskiár
Samgonguminnilutin í vinnunevndini skjýtur í sínum áliti upp, at fiskidagarnir fyri fiskiárið 2017/2018 verða teir somu, sum vóru ásettir fyri fiskiárið 2016/2017.
Samgongan tryggjar soleiðis botnfiskaveiðuni undir Føroyum somu karmar at virka undir komandi fiskiár sum í verandi fiskiári.
Veiðiloyvini, ið liggja til grund fyri fiskidøgunum, fara úr gildi á nýggjárinum. Tí er bara grundarlag fyri at áseta fiskidagarnar restina av hesum árinum.
Men ásetingin fyri hesar fýra mánaðirnar svarar til ein triðing av fiskidøgunum, sum høvdu verið ásettir fyri alt fiskiárið, um galdandi lóg um vinnuligan fiskiskap eisini hevði havt gildi næsta ár.
Tá nýggja lóggávan – fiskivinnunýskipanin – fer at virka á nýggjárinum, verða hinir báðir triðingarnar av fiskidøgunum fyri restina av fiskiárinum ásettir við støði í nýggju lógini.
Hetta merkir, at hvørt einstakt fiskifar veit sítt fiskidagatal frá 1. september og eitt heilt ár fram, tá Løgtingið í næstum hevur avgreitt fiskidagarnar fyri restina av hesum árinum samsvarandi álitinum hjá samgonguumboðunum í vinnunevndini.
Sjálvt um dagarnir hesaferð verða ásettir við støði í hvør sínari lóg – onnur galdandi árið út og hin við virknað frá á nýggjárinum – so fer at bera til at taka óbrúktar dagar við sær tvørtur um ársskiftið. Tí tað er avtalað í samgonguni, at dagarnir, sum verða ásettir nú fyri seinasta árstriðing 2017, eisini verða ásettir í nýggju lógini og síðani mótroknaðir dagarnar, sum eru brúktir í ár.
Bjarni Hammer
Bjørt Samuelsen
Magni Arge


text:
Fáar vinnur eru álagdar at fylgja so mongum reglum og ásetingum sum sjóvinnan. Flestu av ásetingunum snúgva seg um verju av mannalívum og at verja umhvørvið.
Í 1998 kom í gildi nýggj altjóða avtala um tryggan skiparakstur og verju av umhvørvinum International Safety Management - ISM. Hetta er dygdarskipan, sum skal samskipa rakstur av skipum og reiðaríi í trygdarstýriskipan Safety Management System - SMS tvs. øll krøv og ásetingar, ið snúgva seg um tekniska standin av skipinum, útbúgving av manningini og havumhvørvisvernd. Stutt sagt er hetta ein skipan, sum áleggur reiðaríum at hava skrivligar mannagongdir fyri hvussu skip verða rikin og viðlíkahildin.
Endamálið við ISM er m.a.:
- at heimligar og altjóða reglur verða fylgdar - so sum SOLAS, MARPOL, STCW og ILO (Fráboðan B og D)
- at økja tilvitskuna um trygd og mannagongdir umborð á skipi og á landi
- at evna til og seta í verk mannagongdir fyri, hvussu farast skal fram í sambandi við neyðstøðu
- at tryggja, at tekniskt viðlíkahald verður gjørt ábyrgdarfult og til tíðina
- at veita vissu fyri trygd á sjónum og fyribyrgjan av dálking av havumhvørvinum, stíla fyri, at manningar fáa rætta upplæring, venjing og útbúgving
Hvørji skip eru umfatað?
Ferðamannaskip og bátar, sum hava loyvi til at flyta fleiri enn 12 ferðafólk og skip til støddar 500 BT ella yvir.
Mannagongd
Reiðarí verða skoðað (auditerað) og fáa síðan Document of Compliance - DOC frá klassafeløgunum. DOC er galdandi í 5 ár, men kann verða tikið aftur, um árliga skoðanin (auditeringin) ikki er nøktandi.
Skip fáa útflýggjað Safety Management Certificate - SMC. Skjalið er somuleiðis galdandi í 5 ár, men 2-3 sýn verða framd í tíðarskeiðnum.


text:
Flogbóltur U 19, gentur: Endaðu á 6. plássinum
ítróttur30-10-2017 - 09:11 - Jóanis Nielsen
U 19 genturnar, sum hesa vikuna hava tikið lut í evropeiskari kapping í Onglandi, spældu í gjár sín seinasta dyst í kappingini. Hesin var um 5. plássið ímóti Íslandi.
Innleiðandi spældu Føroyar eisini ímóti Íslandi, og tá vunnu føroysku genturnar 3-1 í einum tøttum og spennandi dysti.
Men í gjár gekst ikki eins væl. Í dag var var tað Ísland, sum vann 3-1. Ísland vann fyrsta settið 25-19, men so komu føroysku genturnar sterkt aftur, og vunnu 26-24 í einum spennandi setti. Eisini triðja settið var javnt, men Ísland dróg longra stráðið og vann 25-22 - og so støðgaði alt upp hjá Føroyum, og tær taptu stórt 25-12, og harvið dystin 3-1.
Føroyska landsliðið endaði sostatt nr. 6 í kappingini aftanfyri Ísland.
Nr. 3 gjørdist Noreg, sum vann 3-2 á Onglandi í bronsudystinum, og í løtuni spæla Danmark og Svøríki um gullið.
Føroyska U 19 landsliðið verður aftur í Føroyum í kvøld við Atlantic Airways.
Leikararnir á føroyska liðnum í dag vóru:
Sára Maria Johansen, TB
Hanna Iansdóttir Biskupstø, Fleyr
Hilda Bolstad Mortensen, Fleyr
Petra Sunadóttir Hansen, Dráttur
Elsa Samuelsen, KÍF
Anna Sunadóttir Hansen, Dráttur
Kristina Østerø Knudsen, Fleyr
Sharon Thora Holm Haynes, TB
Inga Helena Henriksen, SÍ
Bettý Eyð Ellingsgaard, Fleyr
Jórunn Elisdóttir Wang, SÍ
Joan Marsten, Mjølnir
Venjarar:
Kristian Mikkelsen
Jákup Fjalsbak
Liðleiðari:
Herrid Maja Henriksen


text:
GRØR UM GANGANDI FÓT
Børnini í 4. og 5. veltu í vár, eisini settu tey niður nakrar rabarburøtur. Nú er góð vika til ólavsøku, og øll eru tey í summarfrí, men gróðurin heldur ikki frí - tvørturímóti. Lýkkan millum lonirnar hjálpir slokkunum at skjóta seg upp, raparburøturnar taka skap sum frískar rabarbur og so er bara at bíða til heystar at taka upp og skera rabarbur.
Helst fáa tey nýggj føroysk epli, frikadellur og rabarbugreyt omaná í skúlakøkinum einaferð í heyst, hvør veit? :-)
Sí eisini HER.


text:
Seinasta vikuskiftið vóru liðin júst hálvthundrað ár síðan fyrsta føroyska LP-plátan við rútmiskum tónleiki kom út. Talan er um LP-plátuna hjá best umtókta føroyska poppbólkinum í 60-árunum, Faroe Boys. Tað hevur verið sagt, at plátan kom út stutt undan jólum í 1967, men í Sosialinum 14. februar 1968 lesa vit, at plátan, sum bíðað hevur verið so leingi eftir, fæst til keyps í plátusølubúðunum frá leygardegi 17. februar 1968.
Faroe Boys slóðaði fyri tí modernaða popptónleikinum í Føroyum. Bólkurin, sum var virkin árini frá 1962 til 1967, var sera væl umtóktur bæði í Føroyum og Íslandi. Teir vóru stórliga fagnaðir á konsertferðum í Íslandi í 1964 og 1966. Har vóru teir skírdir at vera "færeysku beatlarnir". Árini 1964 og 1965 lótu teir tvær singleplátur frá sær, og í 1968 sendu teir fyrstu føroysku popp-LP-plátuna á marknaðin. Hon varð útseld í stundini, men ikki fyrr enn í 2000 gav Tutl tónleikin út á fløgu.
Í røðini "Varðar á leiðini", sum var at hoyra í útvarpinum veturin 2005/2006, var ein sending um ta appelsingulu LP-ina hjá Faroe Boys. Sendingin, sum var send fyrstu ferð í januar 2006, verður nú endursend. Í sendingini greiða Robert, Jógvan, Kári, Bjarni og Jógvan Sofus frá, og aðrir bera fram sína hugsan um hesa elstu føroysku LP-plátuna við popptónleiki.
Suni Merkistein og Pauli Magnussen gjørdu sendingina.


text:
Sunnudagur er ein vikudagur. Latín: "Solis dies" (føroyskt: "Dagur sólarinnar" enskt : "sunday". Í norrønt málið hevur dagurin eisini fingið heitið sítt frá sólini og er eitt avlop frá heidniskum - á norrønt : "sunnudagr" Ísl : "Sunnudagur" Da. : Søndag, í merkir "solens dag". Á føroyskum merkir tað "Dagur sólarinnar". Út frá hesum er tað lætt at staðfesta norrønt, sum eitt mál í er ætta úr latíni. Sunnudagur, sum nú á døgum er vikuligi kristni halgidagurin, hevur vanliga í krisindóminum verið roknaður sum fyrsti dagur í vikuni - eftir jødiskari hugsan, har leygardagur / sabbatur var 7. dagur í vikuni. Nú er vanligari at rokna vikuna at byrja við mánadegi (eftir ISO-standardi (ISO-8601), sum ásetir, hvussu dagfestingar eiga at vera gjørdar í telduforritum og handilssamskifti.
Sunnudagurin er hvíludagur og heilidagur í øllum kristnum londum. Tá verða fyriskipaðar gudstænastur í kirkjum og øðrum gudshúsum. Sunnumorgun ringja kirkjuklokkurnar, og tá ið ringt hevur triðja ferð, fara fólk í kirkju. Í gomlum døgum var tann siður, at konufólkini settu seg vinstrumegin (konufólkamegin) í kirkjuni, og mannfólkini høgrumegin (mannfólkamegin). Hetta varð seinni avlagt.


text:
Brølapa - spísk, við pels skúvi - Ljósa grá
Brølapa frá Huttelihut
Huttelihut brølapan er av ull og hevur eitt spískt snið á toppinum. Runt um andlitið er ein ribkantur, og innan er hon fóðra við bleytum toyði, sum kennist mjúkt ímóti húðini.
Á toppinum er ein skúvi av alpaka ull, sum ger húgvuna til nakað serligt.
Gjørd úr:
- Uttan: 80% ull + 20% polyester
- Innan: 80/ bummull + 20% polyester
Skúvarnir eru ikki litaðir og kunnu tí skifta í litið.
GG! Skúvarnir eru av ektaðum alpaka pelsi, sum er kliptur av einari alpaka, uttan at djórið hevur fingið nakrað mein, Ullin er eisini klipt av alpakkaini. Hetta er neyðugt hjá alpakkaum í Bolivia, annars blíva tær ov heitar.


text:
Í áliti, dagfest 2. november 2017, heitti umboðsmaðurin á Búnaðargrunnin um at viðgera innlitsáheitanirnar hjá einum klagara av nýggjum og taka støði í, at klagarin hevði biðið um partsinnlit í mál, sum vóru fevnd av fyrisitingarlógini.
Búnaðargrunnurin sendi í januar 2018 umboðsmanninum sínar viðmerkingar til niðurstøðuna hjá umboðsmanninum.
Les brævið frá Búnaðargrunninum her
Umboðsmaðurin hevur við skrivi, dagfest 3. apríl 2018, boðað frá, at viðmerkingarnar geva ikki umboðsmanninum orsøk at broyta sína niðurstøðu. (LUM 17/00040)
Les brævið frá Umboðsmanninum her


text:
Mynstring sum maskinmeistari eftir 1. januar 2017.
Maskinmeistarar lúka øll krøv til at fáa útskrivað sjóvinnubræv sbrt. STCW Manila 2010.
Gev gætur, at søkjast kann ikki um sjóvinnubræv, sum skipsmaskinmeistari á 2. stigi. Tó kunnu tey sjófólk, sum hava sjóvinnubræv, sum skipsmaskinmeistari á 2. stigi søkja um endurnýggjan av hesum sjóvinnurbrævi, meðan siglt verður upp til skipsmaskinmeistara á 1. stigi.
Mynstring sum maskinistur og maskinmeistarar við 2 ára útbúgving eftir 1. januar 2017.
Sjóvinnustýrið skal hervið gera vart við, at sjófólk við sjóvinnubrævi sum maskinyvirmaður, ið skal mynstra við handilsskipum yvir 1.000 V eftir 1. januar 2017, skulu hava STCW III/6 átekning á sjóvinnubræv teirra.
Hendan áseting verður eisini kallað háspenningur ella elektrotøkni. Átekningin III/6 verður krav eftir 1. januar 2017 fyri maskinyvirmenn við handilsskipum. Tískil heitir Sjóvinnustýrið á teir maskinistar og maskinmeistarar við 2 ára útbúgving, sum sigla við handilsskipum yvir 1.000 V um at seta seg í samband við avvarðandi skeiðsveitara fyri at tekna seg til skeiðið og síðan venda sær til Sjóvinnustýrið at fáa átekningina á sjóvinnubrævið.
Harumframt skulu maskinistar við útbúgving áðrenn 2015 og maskinmeistarar við 2 ára útbúgving hava skeið í ERM. Maskinmeistarar við 2 ára útbúgving, ið hava fingið sjóvinnubræv sum maskinstjórar og hava 12 mánaðir siglingartíð seinastu 5 árini sum maskinstjórar, eru undantiknir at taka ERM skeið.
Mynstring sum fulltikin motormaður eftir 1. januar 2017
Eftir 1. januar 2017 skulu sjófólk sum gera tænastu sum fulltikin motormaður við havfarandi handilsskipum við framtøkumegi á 750 kW ella meira hava førleikaprógv sum fulltikin motormaður.
Hetta merkir, at sjófólk, sum ikki hava neyðugu førleikaprógvini eftir 1. januar 2017, ikki kunnu mynstra sum fulltikin motormaður á omanfyrinevndu skipum.
Hvussu søki eg um sjóvinnubræv?
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla oyðublað og senda kravdu skjølini saman við umsóknini. Á oyðublaðnum stendur, hvørji skjøl skulu sendast við umsóknini. Gev gætur, at umsóknin verður ikki viðgjørd, fyrr enn øll skjøl eru móttikin.
Oyðublað: Umsókn um sjóvinnubræv
Hvørjar treytir eru til at fáa sjóvinnubræv?
Sjófólk, ið skulu hava sjóvinnubræv sum maskinyvirmaður, skulu lúka hesar treytir:
Viðkomandi skal vera myndugur: Allir umsøkjarar skulu vera 18 ár ella eldri.
Prógv frá maskinskúla: Fyri at fáa sjóvinnubræv sum maskinyvirmaður, skal viðkomandi hava fingið dugnaskaparbræv í motorpassing ella prógv sum annaðhvørt motorpassari, maskinistur ella maskinmeistari. Skúlaprógvið má ikki vera eldri enn 5 ár, tá ið fyrsta sjóvinnubrævið verður útskrivað.
Galdandi heilsuprógv til sjófólk: Umsøkjarar skulu hava galdandi heilsuprógv til sjófólk, ið vísir at viðkomandi er skikkaður til skipstænastu.
Siglingartíð: Tað er ymiskt, hvat kravið til siglingartíð er, alt eftir hvat sjóvinnubræv talan er um. Er talan um endurnýggjan, kanst tú lesa meira her. Er talan um fyrsta sjóvinnubræv ella uppstigan, kanst tú síggja flóðkort, ið vísir, hvørji krøv verða sett til siglingartíð:
Flóðkort: til umsøkjarar við maskinistaprógvi.
Flóðkort: til umsøkjarar við maskinmeistaraprógvi.
Útbúgvingarbók: Maskinyvirmenn við maskinista- ella maskinmeistaraprógvi skulu hava góðkenda útbúgvingarbók fyri at fáa fyrsta sjóvinnubrævið. Útbúgvingarbókin fæst á heimasíðuni hjá Vinnuháskúlanum . Tá ið útbúgvingarbókin er útfylt, skal hon góðkennast av Vinnuháskúlanum, áðrenn hon verður latin Sjóvinnustýrinum.


text:
Føroyskur leikbólkur til Litava
Í ár verður tann 10. NEATA Festivalurin í Anykschiai í Litava í døgunum 31. juli - 5. august. Heitið á festivalinum er "Traditions Create Future".
Sum limur í NEATA er MáF eisini saman við øllum hinum NEATA limalondunum boðin at luttaka við leikbólki. MáF samskipar luttøkuna og ferðina úr Føroyum og hevur í hesum sambandi heitt á Riu Tórgarð frá Teatur Grugg um at luttaka við leikbólkinum Shakespeare Unplugged. Tey, sum fara at manna bólkin á festivalinum í Litava, verða:
Leikstjóri og leikritahøvundur: Ria Tórgarð
Leikarar: Petur Meinhard Ellebye Andersen, Ebba Malena Debess Thomsen, Eva Maria Brynhildardóttir Bláhamar, Bjørk Búadóttir Tórgarð og Eyðbjartur Sólheyg Skaalum og Baldur Meitil, sum eisini virkar sum teknikari hjá leikbólkinum.
Leikbólkurin fer at luttaka við leikinum RINGrás, ið Ria sjálv hevur skrivað.
Leikurin snýr seg um ein tónleikabólk, ið hittist fyri at venja. Tey hava vant saman fyrr – ofta – tey hittast regluliga fyri at venja tónleik saman. Seks fólk, sum øll hava sínar persónligu eginleikar, dreymar, ynski, samleika og tráannir. Men er tað tónleikurin, ið er drívmegin, sum ger at tey finna saman í einum bólki? Ella er tað okkurt heilt annað?
Persónlig áhugmál, konfliktir og intrigir gera, at symbiosan, ið er neyðug fyri at kunna skapa saman, ikki hendir. Felagskenslan og kærleikin til tónleikin verða skúgvað til viks. Hetta er ein absurd kommedia og ein tragikomiskur sorgarleikur um menniskju, ið hava ilt við at finna kamartónan, at finna seg til rættis í felagsskapinum – ella í felags skapandi rúminum, sum tónleikur annars er ímyndin av.
Sýningin er
orkumikil og inniheldur sjónleik, tónleik, dans, sang og sterkar, ógvusligar
kenslur.
Leikurin er bygdur upp soleiðis, at ikki er neyðugt hjá áskoðarunum at skilja dialogin, ið fer fram á pallinum. Dentur verður lagdur á kropsligan leik og kenslur, ið eru so mikið alment menniskjansligar, at ikki nýtist at skilja hvørt orð, ið sagt verður.
Á festivalskránni verður umframt leikframførslur eisini skeiðir og kjak.


text:
Brandalarmurin í Sjóvinnuhúsinum á Vestaru Bryggju í Havn fór í gongd fyrrapartin.
Sjóvinnuhúsið er útgjørt við einari eldávaringarskipan, sum automatiskt boðar sløkkiliðnum frá, tá eldur kemur í.
Tórshavnar Sløkkilið sendi tí ein bil, men eingin eldsbruni var í húsinum.
- Húsið er akkurát opnað, og nakrir handverkarar vóru farnir í gongd við at saga, og tað var støvið frá sagingini, sum roykvarnararnar fangaðu í luftini - og tað setti so eldávaringarskipanina í gongd, sigur Petur Vágsgarð, indsatsleiðari hjá Tórshavnar Sløkkiliði, sum sjálvur fór oman at kanna málið.


text:
Sverri Egholm
23.09.2017 - 21:09
- Munnu ikki tey nógvu flogfeløgini, sum fyri ein bíligan penga føra ferðafólk til og úr Íslandi, kenna seg vælkomin og sleppa at tillaga sín rakstur til veruleikan?
- Tað er ikki gott at vita hvønn skaða tað kann hava gjørt, at tað yvirhøvur var sáddur ivi um hvørt SAS nú fór at sleppa at minka sítt túratal. Tí munnu ikki eisini aðrir aktørar lúra í kulissunum?
Soleiðis skrivar Gunnar Skúvadal í einari grein á VP. Hann heldur tað vera gott, at SAS hevur fingið loyvi at skerja túratali nú í vetur.
Túratalið fer nú frá 7 og niður í 5 ferðir um vikuna.
- Tað hevur fingið nærmast stórpolitiskar dimensiónir her í dunnuhylinum, at tann so leingi ynskti kappingarneytin til tjóðarflogfelagið vil sleppa at tillaga sítt virksemið til veruleikan.
- Eina løtu sá tað út, sum tað var eitt stórt ivamál, um SAS kundi sleppa tað. Atlitini til okkara egna flogfelag viga jú tungt. Og í Føroyum er tað jú altíð vit ímóti hinum.
Les allan VP leiðaran her


text:
So var vikuskiftið næstan her! Áhh tað er lekkurt. Eg eri fast til arbeiðis hvønn fríggjadag, so í morgun skuldi tað ganga skjótt at gera meg til reiðar. Mær dámar væl at gera eitt sindur eyka burturúr, tá eg fari til arbeiðis, tí har koma nógv fólk inn. Jú betur eg kenni meg til pass, jú betur tænastu kann eg veita. Onkursvegna gongur tað hánd í hánd hjá mær.
Make-up taskan er proppað við ymiskum vørum, og ein blívur við at fylla í. Tað sum eg eri mest hervilig at keypa, er varrastiftir og lippgloss. Tað kann man líka sum ongantíð fáa nokk av. Men tit kenna sikkurt til tað? Man keypur meir og meir, men til síðst brúkar man ofta tað sama.
Eg eri ein av teimum, sum ikki hevur so gott tol, so um morgunin skal tað ganga skjótt! Ótilvitað havi eg eina fasta rútmu, og leggi sum so somu make-up við somu vørum hvønn morgun. Tað sum kann verða eitt sindur skiftandi, er um eygnaskuggi og eyelinari kemur á. Varrastiftin kunnu eisini verða ymiskar. Eg helli tó ofta til at brúka tað sama í stuttum tíðarskeiðumm, og skifti síðani út.
Á myndini omanfyri, havi eg sett tær make-up vørurnar, sum uttan iva eru mínar yndis og sum eg brúki hvønn dag. Eg minnist nógv, nógv ár aftur, at mamma brúkti Elizabeth Arden, Visible difference andlitskrem. Hetta kremið er soo lekkurt, og so angar tað eisini væl. Hetta rukku fyribyrgjandi, og tað havi eg alvorliga brúk fyri. Tá eg smyrji tað á, er tað eisini eitt sindur hugnaligt, at angin minnir meg um mammu. Hetta brúki eg bæði morgun og kvøld.
Næsta stigið er foundation. Eg brúki Fresh Nude Foundation frá The Body Shop, Bora Bora Tiare 012. Mær dámar væl hetta foundation’i, tí tað er nokk so tunt og medium dekkandi. Eg brúki Face / Visage Foundation Pencil frá The Body Shop at koyra foundation á við. Eg eri so soo glað fyri hendan pensilin. Nú er tað knappliga skjótt at smyrja á. Hann er so bleytur, og tað er skjótt eitt pent lag verður lagt á.
Tað sum er mest umráðandi fyri meg, er at hava ein bronzara, sum kann geva húðini eitt gylt look. Her brúki eg Glam Bronze Wild Instinct, L’oréal Paris. Hetta er kanska ikki mín yndis, tí tað hevur ein appilsingulan tóna, sum ikki altíð er so heppin. Men eg brúki hendan beint nú. Eisini brúki eg Sculpte & Illumine frá Sephora. Hetta brúki eg til contour, men tað er ikki hvønn dag, at eg eri so røsk at gera tað.
Nú koma vit til tað besta. Hetta er rætt og slætt eitt eindømi, sum eg eri vorðin púra tengd at. Tað er Soft and Gentle Highlightarin frá MAC. Um eg kenni meg troytta og rotna, so gevur hesin highlightarin eitt ordiligt boost til mítt andlit. Fantastiskt!! Nøkur siga “less is more”, men eg haldi ikki at eg dugi so væl at fylgja hesum, tá tað kemur til highlightarar.
Til brýrnar brúki eg faktiskt Down to Earth Eye Palette frá The Body Shop. Hóast hetta eru eygnaskuggar, so hóska teir seg eisini til brýrnar. Eg eri so glað fyri hesa palettina. Eg havi bæði eina við átta litum og eina minni við fýra litum. Áður havi eg hildið, at eygnaskuggarnir frá The Body Shop, hava verið torførir at fingið á. Men hesar dámar mær so væl. Teir eru lættir at arbeiða við, og júst hendan palettin hevur flottar jørðlitir. Eisini er ein svartur eygnaskuggi í, og ofta brúki eg hann til eyelinara. Hóast tað bara er ein svartur eygnaskuggi, og ikki ein eyelinari, so gevur tað eitt flott úrslit, sum heldur væl.
Eg havi roynt nógv sløg av maskaru ígjøgnum árini, men onkursvegna felli eg altíð aftur til hesa Double Extensions Fortifying Extending Mascara frá L’oréal Paris. Hendan hevur tvær funktiónir. Fyrst leggur tú eitt hvítt lag, sum gevur vippunum eyka fyllu og longd. Síðani leggur tú eitt svart lag á. Eg vil siga at mínar vippur blíva umleið 50% longur, tá eg brúki tað hvíta lagið undir. So ístaðin fyri at brúka falskar vippur og vippuserum, so brúki eg hetta. Tað havi eg gjørt í nógv ár, so tað má verða eitt gott tekin.
Sum sagt, eigi eg sera nógv til varrarnar, men tó haldi eg tað verða torført at finna okkurt, sum mær veruliga dámar. Men Matte Lip Liquid frá The Body Shop eru so ótrúliga góðar. Tær halda so væl, eru so lættar at leggja á og so hava tær ein fantastiskan anga. Eg havi ongantíð upplivað líknandi. Eg eigi tríggjar ymsar litir. Á myndini eru tað frá høgru nummar 4, 5 og 6. MUMS! Hvønn dag brúki eg tí sum er nummar 5 á myndini. Hon eitur Crete carnation 030. Hon heldur sooo væl og sær so natúrlig út.
Tað seinasta eg geri áðrenn eg fari út úr vesinum, er at sproyta ein lekkran anga á meg. Ihh mær dámar væl søt luktilsi. Eg eigi fleiri frá Marc Jacobs, millum annað tí á myndini, sum eitur Daisy. Tær hava nemliga fleiri funktiónir. Tær bæði anga væl og eru sera prýðiligar á hyllini. Síðani havi eg eina aðra yndis, sum er Bright Crystal frá Versace. Hetta er aftur nakað, sum minnir meg um mammu, tí hon eigur eina sama slag. Vit eru kanska nokk so einigar, tá tað kemur til luktilsi, make-up og klæðir. Tað er bara stuttligt.
Nú varð eg endiliga klár at fara útum hurðina. Nógvar av hesum vørunum eru til keyps í Føroyum. The Body Shop og Matas selja mest sum alt. Tað er líka MAC highligtarin, sum ikki er tøkur í Føroyum og Versace luktilsi haldi eg bestemt er at fáa í Taxfree á lufthavnini.
M&K


text:
Royn okkara nýggju lánroknarar
Heimasíða okkara hevur nú fingið nýggjar nútímans lánroknarar, har ið tú finnur roknarar fyri Heimlán, Bústaðarlán og Billán.
Heilt óbindandi kanst tú rokna teg fram til tað lánið, ið hóskar best fyri teg/tykkum.
Vit eru altíð til reiðar til nærri ráðgeving, um tú/tit ynskja at gera álvara av at taka lán.
Send okkum eina umbøn umvegis knøttin 'Søk um lán' ella hygg inn á gólvið í einum av deildum okkara í Klaksvík, Havnini ella í Fuglafirði.
Royn lánroknarin úti á forsíðuni undir yvirskriftini 'Ùtroknarar' ella við at trýsta á her


text:
Orð: Hans Adolf Brorson
Týtt: Petur Jacob Sigvardsen
Viðmerking: Týddur í mars 1967. Nýggj týðing í juni 2007.
Tað kostar meir, enn tú í huga hevur,
at vera trúgv í tí, sum Gud oss gevur,
í kærleiks fyrstu kraft so stinn at stá,
til vit av stríðsins vølli aftur gá.
So mangan eg má drýpa niður høvur,
tí straks so varð mín fyrsti logi gløður,
og Andans agi beit als ikki á,
nei, eldsløkkingur mestsum var at sjá.
At vaka, biðja ei eg átti megi,
eg snúði sál og sinn at heimsins gleði;
og falsað varð alt meir og meir í mær
tað reina sinni mítt, sum Jesus sær.
Eg flógvur gjørdist alt, sum dagar liðu,
av mjáa vegnum føtur mínir gliðu,
hann tóktist tungur, og eg valdi tá
at vála visin breiða vegnum á.
O Krist, ið trúgvur støðugt er mær vorðin,
av góðsku lív tú læt, til hvíldar borin,
tú gev mær mátt, so eg til evstu stund
skal roynast trúgvur tær í sál og lund.
Tá meinbogar á mínum leiðum liggja,
lat lívsins krúnu gjøgnum myrkrið skyggja!
sum sjálvur tú ein dag mær handa skal,
– tað styrkir, og tað stimbrar meg so væl.


text:
15. mai 2014Nr. 48
Løgtingslóg um broyting í løgtingslóg um fuglaveiðu v.m., sum broytt við løgtingslóg nr. 73 frá 29. mai 2017
§ 1
Í løgtingslóg nr. 27 frá 9. september 1954 um fuglaveiðu v.m., sum seinast broytt við løgtingslóg nr. 34 frá 26. mars 2002, verður í § 17, sum stk. 3 sett:
“Stk. 3. Hóast ásetingarnar í stk. 1 og 2 í hesi grein kunnu eigari og leigari av veltum lendi søkja um skrivligt loyvi til at skjóta grágæs, sum hava sett seg á velt lendi, um grundaðir trupulleikar kunnu ávísast. Landsstýrismaðurin gevur skrivligt loyvi og ásetir nærri treytir hesum viðvíkjandi, herundir, at loyvishavarin skal fráboða, hvussu nógvar grágæs verða skotnar, og at myndugleikin kann heinta fuglin til kanningar. Eigari og leigari kunnu heimila øðrum persóni sama rætt. Loyvið til heimildarfólk skal vera skrivligt og kunna vísast fram eftir umbøn frá løgregluni. Ein eigari og leigari kann bert heimila einum persóni loyvi at skjóta á velta lendinum í senn. Landsstýrismaðurin skal stíla fyri, at kanningar og vísindaligar teljingar av grágæs verða framdar.”
§ 2
1) Henda løgtingslóg kemur í gildi tann 1. juni 2014 og fer úr gildi aftur tann 1. juni 2020.
Tórshavn, 15. mai 2014
Kaj Leo Holm Johannesen (sign.)
løgmaður
Lm. nr. 83/2013
1) Broytt við løgtingslóg nr. 73 frá 29. mai 2017.


text:
Jørgen spyr Høgna um burðadygga veiðu á Flemish Cap
Politikkur18-09-2018 - 16:26 - Jóanis Albert Nielsen
Jørgen Niclasen setir fram munnligan fyrispurning til Høgna Hoydal um burðardyggan fiskiskap á Flemish Cap . Spurningurin verður svaraður á tingfundinum mikudagin.
1. Ætlar landsstýrið at tryggja, at føroysk skip kunnu burðardygt veiða 4.600 tons av toski á Flemish Cap.
Viðmerkingar:
Fyri tíð síðan kom fram, at fiskifrøðingar eru komnir til tað niðurstøðu, at kvotan av toski á Flemish Cap kann hækkast, so Føroyar kunnu veiða 4.600 tons av toski komandi ár. Tað merkir, at føroyska kvotan hækkar við 2.000 tonsum.
Í NAFO eru nú samráðingar um kvoturnar. Sum skilst, er onkur limur har, sum ikki vil hækka kvoturnar til tað, sum ICES mælir til. Hesin spurningur er settu fyri at vita, um landsstýrið vil tryggja okkum ein burðardyggan rætt, sum er, at føroysk skip komandi ár kunnu veiða 4.600 tons av toski.
17. september 2018
Jørgen Niclasen
løgtingsmaður


text:
Aldur: 33 ár
Heimstaður: Runavík
Familja: Giftur við Dorethu Joensen og saman eiga vit trý deilig børn, Poul Jóhan sum er 9 ár, Malan sum er 5 ár og Jónas sum er 2 ár.
Áhugamál: Familjan, vinir, arbeiði, hondbóltur
Hvat ger fyritøkan har tú ert stjóri/eigari?
Vit eru ein Elfyritøka, sum veitir tænastur innan el og tøkni til vinnulívið, tað almenna og privatkundar.
Hvar heldur fyritøkan til?
Á Gulasteinsvegi 30, Saltangará.
Nær varð hon stovnað?
Kongshavnar El-Virki varð stovnað í 1999 av Oddi Lamhauge, og í november 2013 keyptu Eyðun Jensen og eg fyritøkuna, sum um ársskiftið skiftið navn til Elcon.
Hvussu nógv fólk arbeiða í fyritøkuni?
8 fólk arbeiða í fyritøkuni.
Vinnuligir karmar í Føroyum:
Hvat er tað besta, tað almenna kundi gjørt fyri tína fyritøku/vinnugrein?
Tað almenna kundi slóðað fyri, at arbeiðini vórðu boðin út sum fakútbjóðing og harvið skapt opinleika. Ikki sum vit síggja í dag, at arbeiðini í alt ov stóran mun verða boðin út sum høvuðsarbeiðstøka. Hetta ger, at vit, sum hava lítlar og miðalstórar fyritøkur, hava trupult at fáa almenn arbeiði.
Hvussu eru almennu vinnukarmarnir sum heild í Føroyum í mun til líknandi fyritøkur í grannalondunum?
Skattaviðurskiftini eru avgjørt ein forðing.
Hvussu eru umstøðurnar at reka vinnu í kommununi, har fyritøkan er?
Umstøðurnar eru sum heild góðar.
Hvat kundi verið betri?
Hugsa lokalt, tá stórarbeiði verða boðin út, tí tað er sera trupult, ella rættari sagt ómøguligt, hjá okkum at fara útum lokaløkið, tá ið aðrar kommunur bjóða arbeiði út.
Hvussu er atgongdin til fígging av virkseminum hjá fyritøkuni?
Hon er nøktandi.
Eru nakrar serligar forðingar fyri at fyritøkan kann vaksa?
Nei, tað meti eg ikki. Vit liva í einari vinnu, sum er sera viðbrekin, tí er tað umráðandi, at vit veita okkara kundum allarbestu tænastu. Tað er avgjørt ein fortreyt fyri, at fyritøkan kann vaksa.
Um tú skalt royna at spáa um framtíðina, hvar sært tú fyritøkuna um 5-10 ár?
Tað er sjálvandi trupult at spáa um framtíðina, men tað er mín vón, at vit kunnu vaksa og fáa spennandi uppgávur, og at vit kunnu fylgja við tí tøkniligu menningini.
Persónligt:
Hvat er tað besta við at vera stjóri/eigari í tínari fyritøku?
At kunna vera við til at skapa arbeiðspláss og síggja hvussu okkara dugnaligu starvsfólk hvønn dag ofra seg og lyfta tungar byrðar fyri okkara fyritøku. Ein stjóri er onki verdur uttan gott arbeiðsfólk.
Hvat er tað mest avbjóðandi?
At kobla úr tá ið man hevur frí, og hugsavna seg um annað enn arbeiði. Og at skaffa arbeiði til allar hendur.
Hvussu nógvar tímar arbeiðir tú um vikuna?
55-60 tímar um vikuna.
Hvør ert tú?
Eg eri perfektionist, arbeiðssamur og ótolin. Gangi sera høgt uppí at familja, vinir og arbeiðsfólk hava tað gott.
Spurningar um aktuell mál:
Er atgongd til arbeiðsmegi nøktandi?
Tað er alment kent, at hundraðtals elektrikkarar eru og hava verið í Norra tey seinnu árini, tí hevur tað verið ein avbjóðing hjá okkum at hildið uppá fólkið og at skaffa arbeiðsmegi. Men sum støðan er í Norra nú, við alsamt minkandi arbeiði, er tað lættari at fáa arbeiðsmegi.
Vinnuhúsið varpar ljós á smáar og miðalstórar fyritøkur við at spyrja stjórar innan ymsar vinnugreinar, hvussu tað er at reka fyritøku í Føroyum og teirra gerandisdag.


text:
Russland er ímóti, at NATO verður víðkað
Um Svøríki og Finnland søkja limaskap í
NATO, fær tað avleiðingar, ávarar russiski verjumálaráðharrin, Sergei Shoigu.
Hann sigur kotini onki um, hvørji stig, Russland fer at taka.
Harðliga russiska
framferðin í Ukraina, og ráa valdsnýtslan hjá Putin fyri at røkka politisk mál,
hevur loypt ekka á grannalondini. Í dag verður tosað opið í Svøríki og
Finnlandi um møguligan NATO-limaskap. Í løtuni eru tey bæði londini annars uttanveltað.
Tosið í Finnlandi
og Svøríki hóvar ikki russiska verjumálaráðharranum. Á einum fundi í russiska
verjumálaráðnum í farnu viku segði Sergei Shoigu millum annað:
- Tílík stig fara
at oyðleggja verandi trygdarjavnvágina. Tað fer at føra til misálit partanna
millum, og tað fer at noyða okkum at taka neyðug stig, segði hann.
Hvørji hesi stig
kunnu verða, segði russiski verjumálaráðharrin altso onki um.
Kelda: Maritime
Danmark


text:
- Tíðindi, mentan og ítróttur
Krevja meira frá kommununum enn landinum
Tak niður
Starvsmannafelagið vil hava meira frá kommununum enn felagið fekk frá landinum fyri einum góðum mánaði síðani.
Tað ørkymlar kommunurnar, sum ikki hava lagt upp fyri hesum í fíggjarætlanini.
Súni Selfoss, formaður í Starvsmannafelagnum váttar, at sáttmálin, sum sjúkrarøktarfrøðingarnir fingu, hevur broytt krøvini í samráðingunum við Kommunala arbeiðsgevarafelagið.
Hann váttar eisini, at Starvsmannafelagið vil hava eftirlønina hjá limunum at vera í LÍV, sum Starvsmannafelagið eigur saman við øðrum, og at tað skal standa í sáttmálanum.
Sí eisini


text:
Tórshavnar kommuna hevur nú gjørt eitt webkort, ið vísir, hvar ymiskar ferðsluavmarkingar eru.
Kortið vísir í løtuni ferðsluavmarkingar á Ólavsøku, men kortið verður dagført alla tíðina, eisini við vegaarbeiði.
Kortið verður eisini víðari ment, so tað verður meira brúkaravinarligt og fleiri upplýsingar koma á kortið sum frálíður.
Í sambandi við ólavsøku verður eisini víst á tøk parkeringsøki. Hetta kemur á kortið fyrst í næstu viku, skrivar kommunan á heimasiðu síni.
Annars ber tað til at klikkja á ymiskar linjur at fáa vita meira um, hvørjar avmarkingar eru á vegnum - og um bussar, privatbilar ella hýruvognar hava undantak at koyra á strekkinum.
Á høgru síðu kunnu fólk tendra og sløkkja ymisk løg á kortinum, sum vísa avmarkingar fyri ymiskt tiltøk ymsar dagar.
Kortið verður skjótt tøkt á heimasíðuni hjá kommununi.
Nú kanst tú fylgja við ferðsluavmarkingum í Havnini
Tórshavnar kommuna hevur gjørt webkort, sum vísir hvar ymiskar ferðsluavmarkingar eru
Mynd: Tórshavnar kommuna
Tórshavnar kommuna hevur nú gjørt eitt webkort, ið vísir, hvar ymiskar ferðsluavmarkingar eru.


text:
Týsdagin 4. september skipaðu Searica, ið er ein felagsbólkur hjá ES, og H2020-verkætlanirnar Blue-Action og AtlantOS fyri einum kunningarfundi um støðuna hjá sonevnda “Golfstreyminum”. Fundurin hevði heitið “The slowing Gulf Stream? What we know and potential impacts” og varð hildin í hølum hjá Evropatinginum.
Karin Margretha H. Larsen, deildarleiðari á Havstovuni, luttók á fundinum, har hon kunnaði um rákið tvørtur um Grønland-Skotland-ryggin. Saman við granskingarstovnum í okkara grannalondum hevur Havstovan síðani seinnu helvt av 1990’unum regluliga gjørt kanningar av hesum rákinum. Kanningarnar vísa, at rákið tvørtur um Grønland-Skotland-ryggin sum heild hevur verið sera støðugt hesi árini, men síðstu tvey árini hava broytingar verið at sæð í hita- og saltinnihaldi, sum ikki hava verið áður. Á fundinum kunnaðu granskarar úr øðrum londum harafturat um, at rákið longur suðuri í Atlantshavið tykist vera viknað, og um hvussu heita rákið í “Golfstreyminum” ávirkar veðurlagið í Norðurevropa eins og útbreiðslu av havísi í Barentshavinum.
Meiri er at lesa um kunningarfundin á heimasíðuni hjá Blue-Action, og á heimasíðuni hjá Havstovuni ber til at lesa meiri um leiklutin hjá Havstovuni í teimum báðum verkætlanunum.


text:
ODDER CITY Duovognur - Bláur Melange/Svart
ODDER CITY - Duovognur
Ein handigur og lendiskoyrandi vognur, við snarihjólum framman, sum gera tað lætt at koma runt í býnum, og tá man er úti og keypur.
Setur við fótstuðli, sum kann leingjast, so tit fáa eitt liggimát á heilar 96 cm, og harvið kunnu brúka vognin leingi.
- Innbygt sólsegl í kalessjuni á bæði klappvognsdeilinum og barnavognsdeilinum.
- Easy klikk skipan, so tit lætt og skjótt kunnu taka klappvognsetrið ella barnavognskassan av stellinum.
- Ryggstuðulin kann flytast í 4 ymiskar legur, so at barnið lætt kann fáa sær ein lúr, meðan tit eru á ferð.
- Stellið er pulvurlakkerað svart aluminium.
- Stýrið kann vendast og hæddarstillast 76-113 cm. Somuleiðis kann setrið eisini vendast.
- Viðlíkahaldsfrí- og punkteringsfrí hjól á líkistilfars felgu.
- Øll hjól kunnu takast av, so at stellið kann blíva rættuliga lítið við flyting.
- Fjarðan kann stillast, so at koyrihøgleikin kann broytast, so hvørt sum barnið veksur
- Stór vørukurv.
- Hondbremsa sum læsir hjólini.
Møguligt er at keypa føst frammhjól her, og fótposin til hendan vognin, fast her.
Nýggjir hentleikar
Okkara barnavognskassi er dagførdur í einari nýggjari og virkisførari sniðgeving. Vit hava innbygt eitt handligt hondtak í kalessjuna, og harafturat koyrt eina smarta lykt ovast í kalessjuna, sum saman við endurskynunum, ger teg sjónligan í ferðsluni, tá tað er myrkt.


text:
Føroyskir sangtekstir
- Á Nazarets gøtum ein smádrongur gekk
- Ansa, eyga lítla, hvat tú sært
- At leypa og at renna
- Av Grønlands ísi gráum
- Besta bók av bókum her
- Bíblian hin kæra, dýri skattur vár
- Byrðin hin tunga hon rullaði av
- Djúp og breið
- Eg elski Jesus meir og meir
- Eg vil vera ein viti
- Ein gamal nekari
- Gud enn á trónuni er
- Gud er mentur
- Gud hvønn ein smáfugl hevur skapt
- Hann tveitti allar syndir mínar aftur um bak
- Heim, heim, heim
- Hetta árið er komið at enda
- Himmalska sólskin
- Hvør er kongur í skóginum
- Hvør skapti blómurnar
- Jesus elskar meg, áh, ja, Bíblian mær sigur tað
- Jesus er besti vinur barnanna
- Jesus er mín besti vinur
- Jesus, eg elski teg
- Jesus, kom inn
- Komið nú og lýðið á
- Komið, tosið um Jesus
- Krýndur við Guds dýrd tú ert
- Lurta nú so væl
- Mín hjálp kemur frá Gudi
- Skjótt fer tokið avstað
- Summargleði
- Tað er eitt merki, sum blaktrar
- Tína dýrd tú ofraði
- Tú ert so glaður
- Undurfulli Jesu kærleiki
- Vegin út til krossin


text:
Alvin bamsa - fløt
Her fart tú eina flata sletti Alvin bamsu sum er 25cm og er gjørd úr 100% náttúrligum bummull.
Meiya og Alvin eru tveir lítlir fittir skapningar úr einari barnabók. Nú eru tey blivin til bamsur og bíti leikur. Teirra vøra er non-toxiv, BPA frí, phthalat frí og PVC frí. Alt gummi er gjørt av havea gummi og teirra vøra er GOTS góðkend. Bíti leikurnar eru hondmálaðar við litevnum grundaði á plantur, so at tær eru tryggar hjá tínum barnið at bíta í. Toydjórini og suttuklútarnir kunnu vaskast í maskinuni.


text:
Blóðpylsa
15. Okt 2018
Vit gjørdu blóðpylsu fríggjadagin 12.okt. sum vit ótu seinni til millummála. Smakkaði so væl ...
les meir
Foreldrafundur 10.okt
10. Sep 2018
Foreldrafundur verður mikudagin 10.okt. frá kl. 19.00 -20.30 við Guðrun Horn. Evni er rørsla...
les meir
Vælkomin úr summarfrí
13. Aug 2018
Hey øll somul ..Vælkomin aftur úr summarfrí og vælkomin nýggj børn og foreldur ...
les meir
Summardagur 14.juni
14. Jun 2018
Vit tríggir stovnar.. Dagstovnurin við Løgmannabreyt, Dagstovnurin í Hoyvík og Býlingshúsið inni á Gøtu hava havt árliga Summardagin í dag saman við børnunum...
les meir
Takk fyri Garðdagin
25. Mai 2018
Hey tit øll. Takk fyri ein góðan hugnaligan garðdag ...
les meir
Garðdagur verður hósdagin 24.mai
07. Mai 2018
Garðdagur verður hósdagin 24.mai frá kl.15 -18 har foreldur, børn og starvsfólk hugna sær saman og samstundis...
les meir
Hava tit tørv á pláss í Summarfrítíðini ?
24. Apr 2018
Foreldur, ið hava pláss fyri neyðini í summar, 16. juli til 3. august, (vika 29, 30 og 31), tá ið stovnarnir annars eru stongdir, verða...


text:
Seturskjak "Fólkaheilsupolitikkur: forboðspolitikkur ella tilboðspolitikkur?"
Sjúkrarøktarfrøðiskúlin stendur fyri komandi Seturskjaki 4. oktober 2012, kl 19.30 – 21.00 á Østrøm. Avgjørt er at evnið hesuferð skal vera heilsupolitikkur, har yvirskriftin er: Fólkaheilsupolitikkur: forboðspolitikkur ella tilboðspolitikkur?
Í dagsins samfelag verður javnan varpað ljós á fólkaheilsuna. Hetta verður m.a. gjørt við at geva árunum heiti alt eftir hvat umráði dentur skal leggjast á. Dømi um hetta er – kostár og rørsluár. Ì ár er heiti Eldraár!
Ein partur av grundarlagnum undir at varpa ljós á hesi umráðir, er Visjón 2015, har m.a. Fólkaheilsuætlan Føroyinga, sum byggir á fyribyrging og heilsufremjan, er ein liður í hesi visjón. Við støði í hesum áliti, koma javnan tilmælir og átøk, sum skulu viðvirka til at náa settu málum í ætlanin. Og javnan verða hesi fylgd. Dømi um hetta er: MARK
Allur politikkur og sostatt eisini fólkaheilsupolitikkur, hevur eitt virðisgrundarlag, sum kemur til sjóndar í førda “politikkinum”, og sum tí vil fáa avleiðingar fyri borgaran. Tí hevur tað almennan áhuga at varpa ljós á virðisgrundarlagið undir heilsupolitikkinum.
Leisturin fyri Seturskjakið verður skipað sum pallborðskjak, har luttakararnir eru:
- Karsten Hansen, landstýrismaður í heilsumálum
- Elin Lindenskov, kommunupolitikkari og forkvinna fyri Heilsu- og umhvørvisnevndini í Tórshavnar kommunu
- Jógvan D. Hansen, heimsspekingur
- Ruth Vang, ljósmóðir
- Jónvør Christiansen, sjúkrarøktarfrøðingur og leiðari av Heilræði
- Annemi Lund Joensen, sjúkrarøktarfrøðingur, stjórnmálafrøðingur og undirvísari á Sjúkrarøktarfrøðiskúlanum.
Orðstýrari er Kristianna Winther Poulsen
Pallborðskjakið verður skipað í tráð við útvarpssendingina “Spyr bara”, har:
- Orðstýrarin setur spurningin
- Pallborðsluttakararnir fáa 2 minuttir at siga sína hugsan um hendan
- Kjak millum pallborðsluttakararnar sínámillum og við áhoyrararnar
Orðstýrarin endar Seturskjakið við at geva pallborðsluttakarunum høvi at taka samanum/gera sínar síðstu viðmerkingar til, hvat er komið fram undir kjakinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Svimjisambandið boðar frá, at almenn móttøka verður fyri EM-liðinum í SMS, týsdagin 24. august kl 10:30. Við vón um at møtt verður fjølment, til at heiðra okkara svimjarar fyri framúr avrik í Budapest. Persónligt met í hvørjari kapping, tvær ferðir í finalu og eina ferð silvurheiðursmerki, trý føroysk met og eitt norðurlendskt met, og nummar 15 av yvir 40 londum á EM 2010.
7 thoughts on “Móttøka fyri EM-svimjarunum tann 24. august”
-
SMS.fo boðar frá:
“Móttøkan verður klokkan 10:30 í Baresso, umframt talur, blómuhandan vm. hevur Mylnan bakað eina serliga EM kaku til heiðurs fyri Páli. Tey vitjandi fáa ein góðan kakubita og Baresso bjóðar kaffi afturvið.”
-
-
Ferðaliðið úr Budapest hava verið úti hjá Løgmanni, og nú eru tey á veg suður.
-
Mylnan hevði nummererað startskamlarnar.
-
Sí http://new.vagaportal.fo/pages/posts/isf-forsetin—vist-eitt-gott-andlit-uttan-fyri-landoddarnar-3438.php
Røða Petur Elias Petersen, ÍSF-forseti helt fyri svimjarunum í gjáramorgunin á móttøkuni í SMS.
Góðu svimjarar og tit øll, ið varða av svimjingini!
Fyrst av øllum skal eg vegna ÍSF ynskja tykkum hjartaliga tillukku við framúrskarandi úrslitunum í EM-kappingini í Budapest, sum vit her heima við stórum spenningi kundu fylgja við í.
Vit ynskja tykkum øllum somlum vælafturkomin: Pál, Pauli, Jón, Thurid og Rókur!
Serliga eru vit errin av tær, Pál, sum megnaði at seta Føroyar á heimskortið við silvurmerkinum í 1500 metra frísvimjing, ið gav bæði føroyskt og norðurlendskt met.
Somuleiðis fegnast vit saman við tær, Pauli, at tú í tínum kappingum bæði megnaði at seta eitt føroyskt met og eina rúgvu av persónligum metum.
Eisini skalt tú, Jón, fáa nøkur orð við á vegnum, tí tú sum fáur megnar at koyra á og fáa tað besta burtur úr teimum svimjarum, tú tekur tær av.
* * *
Tit í Svimjisambandinum hava enn eina ferð víst, at tit gera eitt topp-professionelt arbeiði, og tit tora umaftur og umaftur at taka tey stóru tøkini, ið skulu til.
Samlaða avrikið í Budapest prógvar, at játtanin til úrvalsítróttarfólk er pengar, ið eru væl givnir út og veruliga hava kastað frálík úrslit av sær.
Veruleikin er, at vit hava ikki ráð til ikki at játta pengar, tá vit hava hesi talentini, ið megna hesi stóru avrikini, og vit eiga altíð at tryggja teimum bestu møguligu umstøður.
Tá vit tosa um úrvalsítróttarfólk, so gongur Pál undan sum ein lýsandi stjørna, og vónandi fer tað eisini í komandi tíðum at bera til at finna pengarnar til bestu venjing og fyrireiking.
* * *
Um tvey ár eru olympisku leikirnir í London, og vit vita, at tað er stóri dreymurin hjá Páli, at hann tá kann teljast millum tey íðkandi í stóru OL-kappingini.
Í mong ár hevur verið arbeitt við at vinna Føroyum sjálvstøðugan limaskap í altjóða olympisku nevndini, IOC, og støðugt royna vit at ávirka leiðandi IOC-fólk, so skjótt eitt høvi býðst.
So leingi, vit ikki hava limaskap í IOC, mugu vit leita eftir teimum møguleikum, ið kunnu finnast, so Pál eisini í London verður at síggja millum hinar av heimsins fremstu svimjarum.
Sum er, er eim møguleiki, at vit við samstarvsavtalu við donsku olympisku nevndina, ið umboðar alt ríkið, kunnu fáa Pál við til OL, men vit kanna alla tíðina allar møguleikar.
* * *
Síðani EM-kappingina í Budapest hevur nógv verið tosað um, at okkum tørvar ein 50 metra svimjihyl í Føroyum og umstøður annars, tá talan er um úrvalssvimjing.
ÍSF ynskir sjálvandi bestu umstøður fyri øll ítróttarfólk, og at vit hava bæði hallir og vallir til so nógvar ítróttargreinar sum gjørligt kring alt landið.
Tað er heldur einki dulsmál, at ein 50 metra svimjihylur hevði verið góður at fingið eisini, so umstøðurnar hjá Páli og øðrum blivu tær allarbestu.
Men tørvurin er stórur innan fleiri ítróttargreinar, so tí er neyðugt, at ÍSF saman við umboðum fyri almennu myndugleikarnar og kommunurnar fær sett øll hesi viðurskifti á breddan.
* * *
Góðu tit øll!
Ítrótturin hevur enn eina ferð víst eitt gott andlit uttan fyri landoddarnar og givið Føroyum eina umrøðu, vit øll somul bara kunnu fegnast um og vera errin av.
Enn eina ferð er staðfest, at íløgur í ítrótt koma fleirfalt aftur, tí føroysk ítróttarfólk altíð eru bestu ambassadørar fyri landið og fólkið, hvar tey so koma kring knøttin.
Og enn eina ferð hevur tað verið svimjingin – og serliga Pál – ið hevur víst umheiminum, at eisini vit í lítlu Føroyum kunnu ala fram stórar kempur.
Takk fyri enn eitt gott avrik og allarbestu eydnu í komandi avbjóðingum!
-
Frá tá ið vit vitjaðu Løgmann 🙂
http://www.tinganes.fo/Default.aspx?ID=434&M=News&PID=551&NewsID=3233
-
Leave a Reply to bartal Cancel reply
This site uses Akismet to reduce spam. Learn how your comment data is processed.


text:
Í Nigeria fegnaðust fólk, at Bíblian er týdd til málið bura.
Hóast ebola og yvirgang framdan av Boko Haram fingu kristin í Nigeria og Liberia fyri fyrstu ferð Bíbliur á teirra móðurmáli í 2014. Nógv bendir á, at hetta verður tað hægsta talið av nýggjum bíbliutýðingum í eitt ár.
Ikki færri enn 1,3 milliardir fólk kring knøttin fingu í 2014 møguleika at lesa Bíbliuna á teirra egna móðurmáli takkað verði bíbliufeløgunum. Av hesum vóru 1,2 milliardir kinverjar og 146 milliónir, sum tala 50 onnur mál. Tað sæst av “Frágreiðing um atgongd til lesnað í sambandi við ella um Bíbliuna á heimsstøði 2014”, sum varð gjørd almannakunnug av Teimum sameindu bíbliufeløgunum, United Bible Societies, síðst í apríl, og sambært frágreiðingini verður hildið, at hetta er met fyri talið av bíbliutýðingum givnum út eftir einum ári.
Boko Haram leyp á bíbliutýðarar í Nigeria
Í Nigeria gav Bíbliufelagið út fýra nýggjar bíbliutýðingar, hóast tann stríðsfúsi, islamiski bólkurin Boko Haram framdi fleiri deyðilig álop enn nakrantíð áður.
Ein av hesum Bíblium, sum vóru nýliga týddar, var Burabíblian, ið var liðug í desember. Tað eydnaðist at fullfíggja týðingina, hóast Boko Haram framdi eitt bumbuálop í september á ta skrivstovuna, har bíbliutýðingin fór fram. Skrivarin í týðingarnevndini læt lív, og fleiri enn tjúgu onnur kristin lógu eftirá av álopinum.
Fyri allar tær fýra nigeriansku Bíbliurnar er at siga, at hetta var fyrstu ferð, at tær vóru týddar, og at tær hava givið 2,1 milliónum nigerianarum møguleika at lesa alla Bíbliuna á móðurmálinum fyri fyrstu ferð.
Hølini hjá Bíbliufelagnum í býnum Shaffa ( í Nigeria), tá ið militsin ella herflokkurin hjá Boko Haram hevði framt yvirgang um heystið 2014. Bíbliutýðarar í Asia, Miðeystri og Afrika verða jagstraðir og forfylgdir av víðgongdum bólkum og ofta forðaðir av mynduleikunum í nógvum londum.
Boko Haram er ein stríðsfúsur islamiskur flokkur ella harkalið í Nigeria. Militsin gjørdist kend um allan heim, tá ið 300 gentur vóru burturfluttar í apríl 2014. Bara nakrar fáar eru komnar afturíaftur. Bólkurin hevur sum mál at seta Sharia-lógirnar aftur í gildi. Høvuðsmaðurin Abubakar Shekau brúkar somu framferð sum Osama bin Laden.
Regin av Steinum, týddi.


text:
22. august 2018Nr. 123
Kunngerð um løggilding av serkønum veitarum mótvegis Arbeiðs- og brunaeftirlitinum
Við heimild í § 31, stk. 1, § 39, § 49, stk. 6, § 54, nr. 6, § 56, § 57, stk. 1, § 62 b, nr. 7 og § 66 í løgtingslóg nr. 70 frá 11. mai 2000 um arbeiðsumhvørvi, sum broytt við løgtingslóg nr. 18 frá 8. mai 2008 og løgtingslóg nr. 40 frá 13. mai 2013, verður ásett:
Endamál og allýsingar
§ 1. Endamálið við hesi kunngerð er at tryggja, at einans fyritøkur og einstaklingar við neyðuga fakliga førleikanum útinna løggilt arbeiði mótvegis Arbeiðs- og brunaeftirlitinum.
Stk. 2. Løggilding sambært hesi kunngerð merkir: Ein eftir umsókn givin formlig góðkenning frá Arbeiðs- og brunaeftirlitinum sambært hesi kunngerð til at útinna arbeiði á einum løggildingarøki, ið er nevnt í skjølunum 2-9. Arbeiði fevnt av einum løggildingarøki í skjølunum 2-9 má ikki útinnast, uttan at nevnda løggilding fyriliggur.
Stk. 3. Løggilt arbeiði sambært hesi kunngerð merkir: Við ábyrgd mótvegis Arbeiðs- og brunaeftirlitinum at seta upp, royna, kanna, umvæla, góðkenna og hava eftirlit við útgerð samsvarandi givnu løggildingini og teirri til eina og hvørja tíð galdandi lóggávu, vegleiðingum og mannagongdum á økinum.
Løggildingarlistin
§ 2. Arbeiðs- og brunaeftirlitið ger ein løggildingarlista yvir tær fyritøkur og einstaklingar, sum eru heimilað at fremja løggilt arbeiði sambært hesi kunngerð. Løggildingarlistin verður almannakunngjørdur á heimasíðuni hjá Arbeiðs- og brunaeftirlitinum, www.arb.fo.
Undantøk
§ 3. Einans Arbeiðs- og brunaeftirlitið kann veita heimilaði undantøk frá lógarásettum tekniskum krøvum og góðkenna aðra útgerð o.a., enn ásett í avvarðandi lóggávu.
Skyldur hins løggilda
§ 4. Tann løggildi hevur skyldu til at seta seg gjølla inn í løggilta arbeiðið, eins og hann støðugt skal halda seg væl kunnaðan við teirri til eina og hvørja tíð galdandi lóggávu, vegleiðingar, mannagongdir og teknisku menningina innan løggilta arbeiðsøkið.
Stk. 2. Tann løggildi skal hava egnar skrivligar mannagongdir fyri útinnan av løggilta arbeiðsøkinum, soleiðis at tað altíð kann skjalprógvast og tryggjast, at arbeiðið verður útint samsvarandi ásettu krøvunum fyri avvarðandi arbeiðsøki.
Stk. 3. Tað áliggur tí løggilda at tryggja sær, at starvsfólk, sum hansara vegna útinna løggilt arbeiði, lúka settu útbúgvingarkrøvini og førleikakrøvini.
Stk. 4. Tann løggildi hevur skyldu til at halda allar viðkomandi ásetingar í arbeiðsumhvørvislóggávuni.
Umsókn um løggilding
§ 5. Umsókn um løggilding skal skrivliga latast Arbeiðs- og brunaeftirlitinum á umsóknarblaði, ið er góðkent av Arbeiðs- og brunaeftirlitinum.
Stk. 2. Við umsóknini skal fylgja skjalprógv fyri teimum í skjølunum 2-9 nevndu útbúgvingarkrøvum og førleikakrøvum á økinum, sum søkt verður um løggilding til, umframt upplýsingar um tey amboð og tól, sum umsøkjarin hevur til tess at útinna løggilta arbeiðið.
Stk. 3. Sum liður í viðgerðini av eini umsókn um løggilding kann Arbeiðs- og brunaeftirlitið fara á eftirlitsvitjan hjá umsøkjaranum. Sama er galdandi í sambandi við umsókn um endurnýggjan av løggilding sambært § 7.
Løggildingarbrævið
§ 6. Lýkur umsøkjari treytirnar fyri løggilding, skrivar Arbeiðs- og brunaeftirlitið honum formligt løggildingarbræv í tveimum eintøkum, harav tað eina er eitt uppslag, ið skal hangast upp á einum sjónligum staði á fasta arbeiðsstaði ella verkstaði hins løggilda. Harumframt verður løggildingin almannakunngjørd á tí í § 2 nevnda løggildingarlista á heimasíðuni hjá Arbeiðs- og brunaeftirlitinum.
Stk. 2. Løggildingarbrævið skal eftir áheitan vísast fram fyri kundum ella øðrum viðkomandi persóni ella myndugleika.
Gildistíð og endurnýggjan
§ 7. Ein løggilding er galdandi í 5 ár at rokna frá dagfestingini á løggildingarbrævinum, men kann eftir skrivligari umsókn verða endurnýggjað av Arbeiðs- og brunaeftirlitinum í eitt nýtt 5 ára skeið.
Stk. 2. Tann løggildi skal í seinasta lagi 1 mánað, áðrenn verandi løggilding gongur út skrivliga søkja Arbeiðs- og brunaeftirlitið um endurnýggjan av løggildingini. Arbeiðs- og brunaeftirlitið kann í sambandi við umsókn um endurnýggjan krevja skjalprógv fyri møguligum eftirútbúgvingum/skeiðum og arbeiðsroyndum, síðani seinasta løggilding varð givin. Arbeiðs- og brunaeftirlitið kann treyta eina endurnýggjan av, at umsøkjarin útvegar sær nýggjari tól og útgerð til tess at fremja løggilta arbeiðið.
Stk. 3. Arbeiðs- og brunaeftirlitið kann í serligum førum áseta gildistíðina á løggildingini styttri enn 5 ár.
Afturtøka av løggildingini
§ 8. Arbeiðs- og brunaeftirlitið kann taka løggildingina aftur, um tann løggildi misrøkir treytirnar fyri løggildingini, t.d. ikki ger løggilta arbeiðið til lítar ella ikki útvegar sær tey amboð, sum Arbeiðs- og brunaeftirlitið metir neyðug fyri at útinna løggilta arbeiðið. Løggildingin verður eisini tikin aftur, um ein løggilt fyritøka ikki longur hevur fólk í starvi við kravdu førleikunum til at røkja løggilta arbeiðið.
Striking av løggildingarlistanum
§ 9. Tá ið 5 ára løggildingartíðarskeiðið er runnið, uttan at søkt er um endurnýggjan, verður tann løggildi uttan aðra ávaring strikaður av løggildingarlistanum, og kann hann eftir hetta ikki longur gera løggilt arbeiði við ábyrgd mótvegis Arbeiðs- og brunaeftirlitinum. Sama er galdandi, um løggildingin verður tikin aftur av Arbeiðs- og brunaeftirlitinum sambært § 8.
Fráboðanarskylda og eftirlit
§ 10. Tað áliggur tí løggilda at lata Arbeiðs- og brunaeftirlitinum avrit av úrslitinum av kanningum, royndum, loyvum o.ø. í sambandi við løggilt arbeiðið, og annars eftir áheitan at lata Arbeiðs- og brunaeftirlitinum allar neyðugar upplýsingar viðvíkjandi løggilta arbeiðinum.
Stk. 2. Tann løggildi, eins og møguligi arbeiðsgevari hansara, hava skyldu til beinanvegin og skrivliga at boða Arbeiðs- og brunaeftirlitinum frá øllum broytingum av týdningi fyri løggildingina, t.d. um givist verður við løggilta arbeiðinum, ella um broytingar henda í starvsfólkaviðurskiftunum hjá einum arbeiðsgevara, sum hevur eitt sambært hesi kunngerð løggilt starvsfólk í arbeiði. Somuleiðis hevur tann løggildi skyldu til at boða Arbeiðs- og brunaeftirlitinum frá navnabroytingum og bústaðarbroytingum hins løggilda.
§ 11. Arbeiðs- og brunaeftirlitið kann til eina og hvørja tíð fremja eftirlit við tí løggilda og møguliga arbeiðsgevara hansara, undir hesum at eftirkanna útint arbeiði og sýna verkstað, arbeiðsamboð og skjøl, sum viðvíkja løggilta arbeiðinum.
Gjald fyri løggilding
§ 12. Fyri løggilding sambært hesi kunngerð rindar tann løggildi eitt árligt gjald til Arbeiðs- og brunaeftirlitið sambært kunngerð um gjøld fyri løggildingar, ávís eftirlit og loyvisbrøv frá Arbeiðs- og brunaeftirlitinum.
Stk. 2. Verður gjaldið ikki goldið rættstundis, verður løggildingin sett úr gildi, og løggildingarlistin rættaður samsvarandi.
Gjøld fyri løggilt arbeiði
§ 13. Tað er heimilað tí løggilda at krevja gjald fyri løggilt arbeiði.
Kæra
§ 14. Sambært § 63 í løgtingslógini kunnu avgerðir, sum Arbeiðs- og brunaeftirlitið tekur sambært hesi kunngerð, kærast til Vinnukærunevndina innan 4 vikur frá tí degi, at viðkomandi hevur fingið fráboðan um avgerðina. Vinnukærunevndin ger av, um kæran skal hava steðgandi virknað.
Revsing
§ 15. Er ikki harðari revsing ásett í aðrari lóggávu, verður við sekt revsaður tann, sum brýtur ásetingarnar í §§ 2-4 og § 10 í hesi kunngerð.
Stk. 2. Feløg og aðrir løgfrøðiligir persónar koma undir revsiábyrgd eftir reglunum í kapitli 5 í revsilógini.
Gildiskoma og skiftisreglur
§ 16. Henda kunngerð kemur í gildi dagin eftir, at hon er kunngjørd.
Stk. 2. Løggildingar, sum framvegis eru galdandi, tá ið hendan kunngerð kemur í gildi, varðveita sína gildistíð, tó í mesta lagi upp til 5 ár, men verða bara endurnýggjaðar samsvarandi krøvunum í hesi kunngerð.
Stk. 3. Samstundis, sum henda kunngerð fær gildi, fara úr gildi kunngerð nr. 120 frá 21. november 2005 um ymsar eftirlitsuppgávur v.m., sum Arbeiðseftirlitið útinnir, reglugerð R-C003-2 frá Arbeiðseftirlitinum um 10-ára høvuðskanningar í sambandi við lyftiútgerð og spøl (kranar), reglugerð R-C003-3 frá Arbeiðseftirlitinum um góðkenning av virki, at kanna og umvæla kranar, í sambandi við 12 mánaðarkanningar, reglugerð R-C003-4 frá Arbeiðseftirlitinum um góðkenning av virki, at kanna og umvæla kranar í sambandi við 10 ára høvuðskanning, reglugerð R-C009-1 frá Arbeiðseftirlitinum um flytbarar persónlyftarar við arbeiðskurv, reglugerð R-C009-2 frá Arbeiðseftirlitinum um góðkenning av virki, at kanna og umvæla persónlyftarar, reglugerð R-C013-1 frá Arbeiðseftirlitinum um billyftarar, reglugerð R-C013-2 frá Arbeiðeftirlitinum um góðkenning av virki, at kanna og umvæla billyftarar, reglugerð R-B003-1 frá Arbeiðseftirlitinum um innrætting av fjarstýring til tøknilig hjálpartól og reglugerð R-D008-2 frá Arbeiðseftirlitinum um loyvisbræv sum kølimontørur.
Samferðslumálaráðið, 22. august 2018
Henrik Old (sign.)
landsstýrismaður
/ Rúni Joensen (sign.)
Skjal 1
Yvirlit yvir skjøl
Skjal 2
Løggildingarøki nr. 1: Løggilding at kanna og umvæla billyftarar.
Skjal 3
Løggildingarøki nr. 2: Løggilding at útinna 12 mánaðarkanningar og umvælingararbeiði av gaffiltrukkum.
Skjal 4
Løggildingarøki nr. 3: Løggilding at kanna og umvæla kranar í sambandi við 12 mánaðarkanningar.
Skjal 5
Løggildingarøki nr. 4: Løggilding at kanna og umvæla kranar í sambandi við 10 ára høvuðskanning.
Skjal 6
Løggildingarøki nr. 5: Løggilding at útinna 12 mánaðarkanningar og umvælingararbeiði av persónlyftarum.
Skjal 7
Løggildingarøki nr. 6: Løggilding sum serkønt virki til høvuðseftirlit av trygdarútgerð og kontrolútgerð.
Skjal 8
Løggildingarøki nr. 7: Løggilding sum serkønur kølimontørur og serkønt virki innan køliveiting.
Skjal 9
Løggildingarøki nr. 8: Løggilding sum serkønt virki innan eftirlit, uppseting og viðlíkahald av lyftum o.ø.
Skjal 2
Løggildingarøki nr. 1: Løggilding at kanna og umvæla billyftarar sambært bekendtgørelse nr. 1109 af 15. december 1992 om anvendelse af tekniske hjælpemidler, sum sett í gildi við kunngerð nr. 79 frá 17. august 1999
Umframt yvirskipaðu krøvini í bekendtgørelse nr. 1109 af 15. december 1992 om anvendelse af tekniske hjælpemidler, sum broytt við bekendtgørelse nr. 670 af 7. august 1995, skal virkið lúka niðanfyri standandi serkrøv fyri løggildingarøkið.
12 mánaðarkanningin skal í minsta lagi fara fram sambært viðkomandi vegleiðing frá framleiðaranum, umframt møguligum serkrøvum frá Arbeiðs- og brunaeftirlitinum.
Løggildingartreytir
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at eftirkanna og viðlíkahalda billyftarar.
1)
2) Virkið skal skjalprógva innlit í bygningshátt og virkishátt á billyftarum.
2)
3) Virkið skal skjalprógva innlit í tekniskar konstruktiónsreglur og roknireglur.
3)
4) Virkið skal ráða yvir neyðugari útgerð.
4)
5) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrðaði økir á billyftarum.
5)
6) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 3
Løggildingarøki nr. 2: Løggilding at útinna 12 mánaðarkanningar og umvælingararbeiði av gaffiltrukkum sambært bekendtgørelse nr. 1109 af 15. december 1992 om anvendelse af tekniske hjælpemidler, sum sett í gildi við kunngerð nr. 79 frá 17. august 1999
Umframt yvirskipaðu krøvini í bekendtgørelse nr. 1109 af 15. december 1992 om anvendelse af tekniske hjælpemidler, sum broytt við bekendtgørelse nr. 670 af 7. august 1995, skal virkið lúka niðanfyri standandi serkrøv fyri løggildingarøkið.
12 mánaðarkanningin skal í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
6)
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at eftirkanna og viðlíkahalda gaffiltrukkar.
7)
2) Virkið skal skjalprógva innlit í bygningshátt og virkishátt á gaffiltrukkum.
8)
3) Virkið skal skjalprógva innlit í tekniskar konstruktiónsreglur og roknireglur.
9)
4) Virkið skal ráða yvir neyðugari útgerð.
10)
5) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrðaði økir á gaffiltrukkum.
11)
6) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 4
Løggildingarøki nr. 3: Løggilding at kanna og umvæla kranar í sambandi við 12 mánaðarkanningar sambært kunngerð nr. 128 frá 4. september 1995 um lyftiútgerð og spøl (kranar)
Umframt yvirskipaðu krøvini í kunngerð nr. 128 frá 4. september 1995 um lyftiútgerð og spøl (kranar) skal virkið lúka niðanfyri standandi serkrøv fyri løggildingarøkið.
12 mánaðarkanningin skal í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
12)
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at eftirkanna og viðlíkahalda kranar.
13)
2) Virkið skal skjalprógva innlit í bygningshátt og virkishátt á kranum.
14)
3) Virkið skal skjalprógva innlit í tekniskar konstruktiónsreglur og roknireglur.
15)
4) Virkið skal ráða yvir neyðugari útgerð.
16)
5) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrðaði økir á krananum.
17)
6) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 5
Løggildingarøki nr. 4: Løggilding at kanna og umvæla kranar í sambandi við 10 ára høvuðskanning sambært kunngerð nr. 128 frá 4. september 1995 um lyftiútgerð og spøl (kranar)
Umframt yvirskipaðu krøvini í kunngerð nr. 128 frá 4. september 1995 um lyftiútgerð og spøl (kranar) skal virkið lúka niðanfyri standandi serkrøv fyri løggildingarøkið.
10 ára kanningin skal í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at eftirkanna og viðlíkahalda kranar.
18)
2) Virkið skal skjalprógva innlit í bygningshátt og virkishátt á kranum.
19)
3) Virkið skal skjalprógva innlit í tekniskar konstruktións- og roknireglur.
20)
4) Virkið skal skjalprógva innlit í at rokna styrki av berandi konstruktiónum.
21)
5) Virkið skal ráða yvir neyðugari útgerð.
22)
6) Virkið skal hava útgerð, royndir og førleikar til at gera NDT kanningar (Non Destructive Testing), ið ikki eru til skaða fyri kranan. Kann virkið ikki sjálvt fremja hesar kanningar, skal virkið hava skrivliga samstarvsavtalu við annan skikkaðan veitara.
23)
7) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrjaði økir á krananum.
24)
8) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 6
Løggildingarøki nr. 5: Løggilding at útinna 12 mánaðarkanningar og umvælingararbeiði av persónlyftarum sambært bekendtgørelse nr. 1109 af 15. december 1992 om anvendelse af tekniske hjælpemidler, sum sett í gildi við kunngerð nr. 79 frá 17. august 1999
Umframt yvirskipaðu krøvini í bekendtgørelse nr. 1109 af 15. december 1992 om anvendelse af tekniske hjælpemidler, sum broytt við bekendtgørelse nr. 670 af 7. august 1995, skal virkið lúka niðanfyri standandi serkrøv fyri løggildingarøkið.
12 mánaðarkanningin skal í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
25)
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at eftirkanna og viðlíkahalda persónlyftarar.
26)
2) Virkið skal skjalprógva innlit í bygningshátt og virkishátt á persónlyftarum.
27)
3) Virkið skal skjalprógva innlit í tekniskar konstruktiónsreglur og roknireglur.
28)
4) Virkið skal ráða yvir neyðugari útgerð.
29)
5) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrðaði økir á persónlyftarum.
30)
6) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 7
Løggildingarøki nr. 6: Løggilding sum serkønt virki til høvuðseftirlit av trygdarútgerð og kontrolútgerð sambært kunngerð um innrætting og nýtslu av trýstberandi útbúnaði
Umframt yvirskipaðu krøvini í kunngerð um innrætting og nýtslu av trýstberandi útbúnaði skal virkið lúka niðanfyri standandi serkrøv fyri løggildingarøkið.
Kanningarnar skulu í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
31)
1) Virkið skal hava fólk atknýtt við neyðugari vitan, førleikum, útbúgving og royndum við arbeiði at gera høvuðseftirlit av trygdarútgerð og kontrolútgerð.
32)
2) Virkið skal hava innlit í reglur og standardir fyri dampketilskipanir undir støðugum eftirliti, harundir elektriskar skipanir.
33)
3) Virkið skal skjalprógva innlit í tekniskar konstruktiónsreglur og roknireglur.
34)
4) Virkið skal ráða yvir neyðugari útgerð.
35)
5) Virkið skal hava vitan um, hvørjar kanningar og royndir skulu gerast, og skal kunna staðfesta serliga byrðaði økir á trygdarútgerð og kontrolútgerð.
36)
6) Virkið skal kenna galdandi reglur á økinum og skal eftir kanning og møguliga umvæling hava førleika til at ávísa møguligar treytir fyri framhaldandi nýtslu av útgerðini.
Skjal 8
Løggildingarøki nr. 7: Løggilding sum serkønur kølimontørur og serkønt virki innan kuldaveiting sambært kunngerð um innrætting og nýtslu av trýstberandi útbúnaði
Umframt yvirskipaðu krøvini í kunngerð um innrætting og nýtslu av trýstberandi útbúnaði skal virkið lúka niðanfyri standandi serkrøv fyri løggildingarøkið.
Virksemið skal í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
Løggilding sum serkønt virki innan køliveiting: Løggilding sum serkønt virki innan køliveiting verður givin til virkir, sum:
1) hava eitt ella fleiri starvsfólk, ið hava viðkomandi kølimontør løggilding sambært hesi kunngerð, og
2) ráða yvir neyðugari útgerð.
Hvørjar skipanir, virkini kunnu arbeiða við, er tengt at løggildingunum hjá montørunum, ið starvast hjá fyritøkuni.
Løggilding sum kølimontørur
Løggilding sum kølimontørur er býtt í hesar flokkar:
1) Løggilding A: Skipanir við meira enn 2,5 kg og minni enn 50 kg av kølievni í bólki 2.
2) Løggilding B: Skipanir við meira enn 2,5 kg av kølievni í bólki 2.
3) Løggilding C: Skipanir við meira enn 2,5 kg av kølievni og minni enn 50 kg av kølievni, óansæð slag av kølievni.
4) Løggilding D: Skipanir við meira enn 2,5 kg av kølievni, óansæð slag av kølievni.
5) Løggilding E: Staðbundin løggilding til skipanir í bólkunum A, B, C og D, har montørurin er í starvi á fyritøkuni, ið eigur skipanina.
Løggilding til flokk B er eisini galdandi fyri flokk A.
Løggilding til flokk C er eisini galdandi fyri flokk A og B.
Løggilding til flokk D er eisini galdandi fyri flokk A, B og C.
Løggilding sum kølimontørur í flokkunum A, B, C, D og E verður givin til umsøkjara, sum:
1) er fyltur 18 ár,
2) hevur neyðuga útbúgving, og
3) hevur neyðugar førleikar.
37)
Við “neyðuga útbúgving” sambært nr. 2 meinast, at viðkomandi hevur tikið eina viðkomandi longri útbúgving og hevur útbúgvingarprógv frá hesi. Talan kann antin vera um eina sjálvstøðuga útbúgving, t.d. sveinaútbúgving sum køliteknikari, maskinmeistari, verkfrøðingur o.a. Nøktandi útbúgving er eisini handverkaraútbúgving, t.d. elektrikari, maskinsmiður, maskinistur o.a., við einum viðkomandi ískoyti innan kølitøki.
Við “neyðugar førleikar” sambært nr. 3 meinast, at viðkomandi sum liður í síni útbúgving, skeiðum ella arbeiðsroyndum hevur fingið niðanfyristandandi vitan og førleikar:
1) Kennir til kølitøkni, m.a.:
a) bygnað og funktión hjá køliskipanum o.ø.,
b) stýring og automatik í køliskipanum o.ø.,
c) at gera einfaldar termiskar útrokningar, og
d) val av kølievni.
2) Kennir til at skoyta og montera koparrør.
3) Kann framleiða eina tætta rørskipan á ein handverksliga rættan hátt.
4) Kennir til bygnaðin av einføldum relestýringum.
5) Kennir til montering og rakstur av køliskipanum o.ø.
6) Kann velja rættar komponentar og gera neyðugu skjalfestingina.
7) Hevur verkligan kunnleika til, hvussu ítøkiliga slagið av kuldaskipan verður uppbygt o.a., og hvussu hendan verður handað rakstrarklár við neyðugum skjølum.
8) Kann finna feilir, kann rætta feilir og kann taka niður kuldaskipanir o.a.
9) Sjálvstøðugt kann fremja lekaroynd, samstundis sum gáað verður eftir rýmingarmannagongdum og við vitan um alarmskipanir.
10) Kennir til lóggávu, standardir og fakliga siðvenju, ið er galdandi fyri kuldaskipanir o.a.
11) Kann greiða frá mannagongdini, umhvørvisreglum og trygdarreglum, áðrenn kølievni verður áfylt í skipanina.
12) Kann áfylla kølievni og onnur evnir í røttum nøgdum í samsvari við galdandi ásetingar.
13) Kennir til uppdeilingina av kølievnum í bólkar (bólk 1 og 2), hvørji árin hesi hava á umhvørvið og líknandi umhvørvisásetingar.
14) Kann gera kanning av skipanum, áðrenn tær verða settar í verk.
15) Kennir til lekakanningar.
16) Kann gera lekakanningar.
17) Kann handfara skipanir á ein umhvørvisvinarligan hátt í sambandi við uppseting, viðlíkahald, tænastueftirlit og endurnýtslu.
18) Kann uppseta, seta í verk og viðlíkahalda/gera tænastueftirlit við skrúvu-/stempulkompressarum, luft- og vatn kølandi kondensatorar, fordamparar, termostatiskar ekspansiónsventilar (TEV) og aðrar komponentar.
19) Dugir at leggja til rættis og stýra uppseting av rørum á kuldaskipanum o.ø. út frá fyriliggjandi ætlanum, umframt dugir at finna møguligar feilir og manglar á viðkomandi ætlanum.
20) Sjálvstøðugt kann seta í verk og stilla skipanina til ásettu rakstrarparametrini, m.a. dugir at nýta KT tól til stilling og eftirlit við kompressarum og stýring av fordamparum.
21) Kann leggja til rættis og fremja niðurtøku av kuldaskipanum o.ø. á ein slíkan hátt, at handfaring og burturbeining av kølievnunum fer fram eftir galdandi ásetingum.
22) Sjálvstøðugt kann kontrollera og eftirmeta trygdarfyriskipanir.
23) Kann vegleiða eigaran ella ábyrgdarhavandi brúkaran um, hvussu kuldaskipanin verður nýtt og viðlíkahildin o.a. á ein rættan og tryggan hátt.
Eru førleikarnir fingnir sum liður í arbeiði við køliskipanum o.tíl. skal umsøkjarin kunna skjalfesta, at hann innan fyri seinastu 10 árini hevur arbeitt í meira enn 2 ár við køliskipanum, ið innihalda meira enn 2.5 kg av kølievni, og hevur neyðuga vitan um galdandi reglur og heilsukrøv og umhvørviskrøv.
Tá talan er um skipanir í flokkunum C og D, skal viðkomandi harumframt:
1) kenna til rakstur av ammoniakkskipanum,
2) hava skjalfest eitt tíðarskeið á minst 6 mánaðir við starvsvenjing, har viðkomandi hevur arbeitt upp á køliskipanir o.a., ið innihalda meira enn 2.5 kg og minni enn 50 kg kølievni í bólki 1 fyri køliskipanir í bólki C,
3) hava skjalfest eitt tíðarskeið á minst 6 mánaðir við starvsvenjing, har viðkomandi hevur arbeitt upp á køliskipanir o.a., ið innihalda 50 kg ella meira kølievni í bólki 1 fyri køliskipanir í flokki D, og
4) kenna reglurnar, ið eru galdandi fyri umvæling og inntriv í køliskipanir o.a., ið innihalda ammoniakk, isobutan og líknandi.
Skjal 9
Løggildingarøki nr. 8: Løggilding sum serkønt virki innan eftirlit, uppseting og viðlíkahald av lyftum o.ø. sambært kunngerð um uppseting og nýtslu av lyftum o.ø.
Umframt yvirskipaðu krøvini í kunngerð um uppseting og nýtslu av lyftum o.ø. skal virkið lúka niðanfyri standandi serkrøv fyri løggildingarøkið.
Eftirlitini skulu í minsta lagi fara fram sambært viðkomandi vegleiðing frá framleiðaranum, umframt møguligum servegleiðingum frá Arbeiðs- og brunaeftirlitinum.
Løggildingartreytir
Løggilding sum serkønt virki innan eftirlit, uppseting og viðlíkahald av lyftum o.ø. verður givin til virkir, sum:
1) hava starvsfólk við viðkomandi neyðugum førleikum og útbúgving,
2) nýta neyðugar standardir og vegleiðingar til viðlíkahald,
3) hava neyðuga vitan um arbeiðsumhvørvislóggávuna og viðkomandi viðurkendar normar, standardir o.a., ið eru viðkomandi fyri tey sløg av lyftum, sum virkið arbeiðir við,
4) kunnu prógva, at starvsfólkini leypandi verða kunnaði og vegleidd um viðkomandi kunngerðir, vegleiðingar frá Arbeiðs- og brunaeftirlitinum, normar, standardir og vegleiðingar um viðlíkahald frá framleiðaranum, og sum
5) ráða yvir neyðugari útgerð, m.a. mátiútgerð til at kunna eftirkanna og finna brek á mekaniskum ella hydrauliskum lyftuskipanum (elevatorskipanum), umframt elektriskum og elektroniskum stýrisskipanum, ið kunnu forritast.
Virkið skal nýta serkøn skikkaði fólk til at gera el-installatiónirnar á lyftuskipanini í samsvari við lóggávuna um el-inlegging.
Eftirlitsarbeiði, viðlíkahaldsarbeiði og umvælingararbeiði á lyftur o.a. má bert gerast av starvsfólkum við neyðugum førleikum. Við neyðugar førleikar meinast, at starvsfólkini hava tikið eina neyðuga útbúgving og hava útbúgvingarprógv frá hesi. Talan kann antin vera um eina sjálvstøðuga útbúgving, t.d. maskinmeistari, ella sum eitt viðkomandi ískoyti til eina handverkaraútbúgving, t.d. elektrikari, maskinsmiður o.a.
Viðkomandi starvsfólk skulu:
1) kunna lesa og nýta teknisku skjølini, sum hoyra til lyftuskipanina o.a., t.d. el-diagramm, konstruktiónstekningar, leiðbeining frá framleiðara, og kunna stýra elektrisku og mekanisku uppbyggingini sambært hesum skjølum,
2) kunna finna feilir og gera minni broytingar í talgildu stýrisskipanum og kunna finna og bøta um mest vanligu feilirnar í teimum elektronisku motorstýringunum, sum verða nýttar í lyftuútbúnaði,
3) kunna útskifta og stilla trygdarútgerð,
4) miðvíst kunna finna og bøta um feilir á elektriskum, elektroniskum, mekaniskum og hydrauliskum komponentum og útgerð o.ø., sum verður nýtt á lyftum o.ø., m.a. nýta viðkomandi mátiútgerð,
5) kunna arbeiða sjálvstøðugt upp á lyftuskipanir o.a., m.a. kunna gera eitt fult eftirlit, umframt kunna staðfesta, at útgerðin riggar fult forsvarligt í mun til heilsu og trygd, áðrenn hendan verður tikin í nýtslu,
6) kunna vísa yvir fyri Arbeiðs- og brunaeftirlitinum, at lyftan o.a. er í samsvari við galdandi lóggávu, og
7) kunna vegleiða eigaran ella ábyrgdarhavandi brúkaran um, hvussu lyftan verður nýtt rætt.


text:
Sáttmáli fyri Alivinnuna - til prentingar
Sersáttmáli
millum
Føroya Arbeiðarafelag, Havnar Arbeiðsmannafelag, Havnar Arbeiðskvinnufelag, Klaksvíkar Arbeiðskvinnufelag og Klaksvíkar Arbeiðsmannafelag
og
Føroya arbeiðsgevarafelag
um alivinnuna
§ 1
Øki sáttmálans
Sáttmálin fevnir um arbeiðsfólk, sum starvast innan aling av laksi og smolti á sjógvi og á landi, og sum fakliga eru fevnd av høvuðssáttmálanum millum Føroya Arbeiðarafelag/Havnar Arbeiðsmannafelag/Havnar Arbeiðskvinnufelag/Klaksvíkar Arbeiðskvinnufelag og Klaksvíkar Arbeiðsmannafelag og Føroya Arbeiðsgevarafelag. Heruppií eru eisini at rokna formenn.
Arbeiðsfólk, sum hava verið sett í starv hjá sama arbeiðsgevara í longri enn 3 mánaðir, hava rætt til at verða sett sambært hesum sáttmála.
Arbeiðsfólk, sum arbeiða á kryvjivirkjum ella innan aðra framleiðslu, kunnu tó ikki verða fevnd av hesum sáttmála, men bert av høvuðssáttmálanum ella fastlønarsáttmálanum.
§ 2
Lønarásetingar
Partarnir eru samdir um, at umframt tímaløn sambært høvuðssáttmálanum við møguligari viðbót fyri starvsaldur fáa tey, sum eru sett eftir hesum sáttmála, eina serliga viðbót á í minsta lagi 15 % av grundlønini. Viðbótin er partur av útrokningargrundarlagnum, tá yvirtíð smb. § 8 verður roknað.
Formonnum verður harafturat latin ein formansviðbót.
Tá talan er um formenn, ber til at víkja frá ásetingunum í § 8 um yvirtíð í høvuðssáttmálanum, um leiðsla og einstaki formaðurin gera avtalu um serliga yvirtíðarviðbót, ístaðin fyri at rokna yvirtíð smb. § 8.
Eingin av arbeiðsfólkunum skulu fara niður í løn, íroknað eftirløn, í sambandi við, at hesin sáttmálin kemur í gildi.
§ 3
Aðrar ásetingar
Har aðrar ásetingar ikki eru gjørdar í hesum sersáttmála, eru ásetingarnar í høvuðssáttmálanum millum Føroya Arbeiðarafelag/Havnar Arbeiðsmannafelag/Havnar Arbeiðskvinnufelag/Klaksvíkar Arbeiðskvinnufelag og Klaksvíkar Arbeiðsmannafelag og Føroya Arbeiðsgevarafelag galdandi, herundir ásetingarnar um eftirlønargjøld, limagjøld og aðrar ásetingar.
Undirritaðu fakfeløg vátta, at um umsóknir koma um undantaksloyvi til veiting av fóðri, viðgerðarevnum og olju í sambandi við aling av laksi og smolti á sjógvi og á landi undir einum møguligum verkfalli, vilja fakfeløgini viðgera slíkar umsóknir við vælvild, soleiðis at vanligi raksturin á alibrúkunum og smoltstøðunum kann halda fram.
§ 4
Gildisskeið
Hesin sáttmáli er galdandi frá 1. mai 2014 og kann sigast upp til ein 1. september, tó fyrstu ferð 2016. Sáttmálin kann bert sigast upp saman við høvuðssáttmálanum, tað vil siga í seinasta lagi 1. januar tað árið, høvuðssáttmálarnir ganga út. Broytingar í sáttmálanum kunnu bert gerast í sambandi við sáttmálasamráðingarnar um høvuðssáttmálarnar.
Partarnir vátta, at hesin sáttmáli ikki í aðrar mátar skal teingjast saman við øðrum sáttmálaviðurskiftum partanna millum.
§ 5
Sáttmálaeintøk
Hesin sersáttmáli verður undirskrivaður í 6 einsljóðandi eintøkum, og fær hvør partur sítt eintak.
Tórshavn, tann 6. mai 2014


text:
Ung lesandi áhuga í at geva
Niðurstøðan av eini kanning, sum Martin Bogason Hansen úr Hoyvík hevur gjørt millum ung lesandi í Føroyum er, at stórur áhugi er fyri at geva, men at tað ikki er nóg mikið ljós varpað á hjálpararbeiði.
Martin Bogason Hansen sigur soleiðis: “Eg hevði ein fordóm um, at ung/lesandi í Føroyum ikki góvu til hjálpararbeiði. Fordómar eru ógrundaðar hugsanir, tí kunna teir ikki brúkast til nógv. So eg valdi, ígjøgnum eina spurnarkanning at kanna um mín fordómur var sannur. Tað var hann, ung/lesandi í Føroyum geva ikki til hjálpararbeiði. Men hví geva ung/lesandi ikki til hjálpararbeiði? Les greinina um tú vilt vita svarið.”
Martin er lesandi á Handilsskúlanum í Tórshavn.
Hví geva lesandi í Føroyum ikki til hjálpararbeiði?
Martin Bogason Hansen
Visti tú, at fyri bert 220 kr. um mánaðin kanst tú bjarga einum barni úr fátækadømi? Við at geva 220 kr. um mánaðin kanst tú gjalda fyri skúlagongd, bøkur, klæðir, skógvar, læknahjálp og dagligar máltíðir til eitt smábarn í londum sum Pakistan og Senegal.
Hóast tað er lutfalsliga bíligt at hjálpa, velja bert 14% (23 av 162) av lesandi í Føroyum at geva til vælgerandi endamál. Men hví geva lesandi í Føroyum ikki til hjálpararbeiði?
Hava lesandi í Føroyum áhuga fyri at geva til hjálpararbeiði?
Ígjøgnum eina net kanning vórðu 162 lesandi í Føroyum spurd um teirra áhuga fyri hjálpararbeiði. Í kanningini luttóku 49 dreingir og 113 gentur. 144 av luttakarunum vóru ímillum 15-20 ár, meðan 18 vóru yvir 20 ár. 131 búðu hjá foreldrunum/verjanum, meðan 31 búðu ikki hjá foreldrunum/verjanum. Tá tey vóru spurd, um tey brúktu nakað av sínari inntøku upp á hjálpararbeiði, sóu svarini soleiðis út:
-Ja: 14,2% (23 av 162)
-Nei: 85,8% (139 av 162)
Hóast tølini síggja keðilig og døpur út, er talan ikki um líkasælu. Tí tá tey 86%, sum í fyrstu atløgu viðgingu, at tey ikki góvu eitt oyra til hjálpararbeiði, vóru spurd, um tey høvdu áhuga fyri at geva, sóu svarini soleiðis út:
-Ja: 38,8% (54 av 139)
-Nei: 15,1% (21 av 139)
-Eg veit ikki: 46% (64 av 139)
Við hesum hagtølunum kann tað sigast, at nógv fleiri enn tey, ið geva, hava áhuga fyri at geva.
Hví geva lesandi ikki til hjálpararbeiði?
Hagtølini vísa, at 38,8% av lesandi, sum ikki geva, hava áhuga fyri at geva, og heili 46% hava ein møguligan áhuga.
So hví geva lesandi í Føroyum ikki til hjálpararbeiði? Tey 86%, sum ikki geva, vóru spurd, hví tey ikki góvu. Svarini sóu soleiðis út:
-Eg prioriteri aðrar útreiðslur: 17,7% (25 av 139)
-Eg havi ongantíð hugsað um tað fyrr: 26,2% (36 av 139)
-Eg veit ikki hvar og hvussu eg gevi: 5,7% (8 av 139)
-Eg havi ikki ráð: 20,6% (28 av 139)
-Eg síggi onga grund til at geva: 1,4% (2 av 139)
-Eg veit ikki: 18,4% (26 av 139)
-Annað: 9,9% (14 av 139)
“Eg havi ongantíð hugsað um tað fyrr” fekk mest atkvøður. Nógv meta eisini, at tey ikki hava ráð, og onnur hava aðrar prioriteringar.
Niðurstøða
Tølini svara næstan sjálvi spurninginum “hví geva lesandi í Føroyum ikki til hjálpararbeiði?”. 38,8% av teimum, sum ikki geva, hava áhuga fyri at geva, meðan 46% hava ein møguligan áhuga. Tá tey vóru spurd, um hví tey ikki góvu, svaraði 26,2%, at tey høvdu ongantíð hugsað um tað fyrr, meðan 5,7% vistu ikki, hvar og hvussu tey góvu. Við hesum upplýsingum kann tað sigast, at tað er ein stórur áhugi fyri at geva, men tað er ikki varpað nokk av ljós á tað, sum so hevur viðført, at lesandi ikki eingongd hava hugsað um at geva.
Góði lesari
So góði lesari, um tú sum fleiri í hesari kanningini, hevur áhuga fyri at geva, men ikki ert komin til tað av einari ella aðrari grund, les so víðari, eg skal vísa tær akkurát, hvussu tú gert! Kontakta Andreu Niclasen á email andrea@barnahjálp.fo ella á telefon +298 283456 og ger eina avtalu um fasta flyting. Tá avtalan er gjørd, tryggjar tú einum barni, sum annars einki hevði fingið, eitt virðiligt lív við skúlagongd, læknahjálp og dagligum máltíðum. Og tú fært eisini møguleikan at halda kontakt við barnið gjøgnum brøv.
Um tú hevur spurningar, kanst tú kontakta Andreu Niclasen á email andrea@barnahjálp.fo ella á telefon +298 283456.
Viðmerkjast skal, at tað eru aðrir stovnar, sum tú kanst geva til so sum Reyði krossur, Blái krossur, Herbergið o.s.fr. Tað er eisini møguligt at gera hjálpararbeiði gjøgnum fleiri stovnar.
Greinin hevur áður staðið í lesarin.fo


text:
ekann - eitt gott innlánstilboð
Við ekann-kontuni tryggjar tú tær fasta rentu, og er peningurin bundin í 24 mánaðir. Talan er um støkkrentu. T.v.s., saldan verður rentað stigvíst sambært talvuni niðanfyri.
Á talvuni sæst effektiva rentan fyri ávikavist 800.000 og 2.000.000 kr.
Tú kanst taka 1/3 av inngjaldinum út uttan dekort. Av restini verður dekort á 1,5 % roknað.
Gevið gætur, at nettoinnlán størri enn kr. 750.000 (100.000 EUR) eru ikki fevnd av Innskjótaratrygdargrunninum.
Tekna tær nýggja avtalu, ella lat tína verandi ekann avtalu halda fram. Ver vælkomin at seta teg í samband við okkum á telefon 475000 ella +45 70204750. Eisini ber til at ringja við Skype til "Norðoya Sparikassi", skriva til ns@ns.fo ella vitja eina av deildum okkara í Klaksvík, Fuglafirði ella Tórshavn.


text:
Temakvøld: Kvinnur og pengar29-06-2006
Mikukvøldið 16. august kl. 20.00 er temakvøld um kvinnur og pengar í høvuðssætinum hjá Føroya Sparikassa í Havn. Tekna teg til temakvøldið her og nú
Seinasti kjansur at keypa oljupartabrøv28-06-2006
Í morgin er seinasta freist at seta pening í Atlantic Petroleum, sum í hesum døgum hækkar partapeningin
Landsstýrið ynskir avlop á fíggjarlógina 200723-06-2006
Fyri at sleppa undan ovurupphiting av búskapinum hevur landsstýrið sett sær fyri at tálma almenna útreiðsluvøkstrinum og at fáa avlop á aftur fíggjarlógina longu næsta ár
Fingið bræv um fortekning av partapeningi í Atlantic Petroleum?20-06-2006
Her er ein vegleiðing til tín, sum hevur fingið bræv um fortekning av nýggjum partapeningi í Atlantic Petroleum
Partabrævamarknaðir í framgongd16-06-2006
Seinastu tvey samdøgrini eru positiv tekin komin frá partabrævamarknaðum kring knøttin. Enn er kortini ov tíðliga at siga, um vend veruliga er komin í, metir íløguráðgevi hjá Sparikassanum, sum tó undirstrikar, at søguliga sæð eru partabrøv í dag bílig at ogna sær


text:
Tíðindaskriv: Í dag, hósdagin 23. august, er eitt heldur sjáldsamt tekstasavn komið út. Tað er Høgni Mohr, rithøvundur, tíðindamaður og atfinnari, ið hevur savnað 16 tekstir um líkt og ólíkt í bók. Astrid Andreasen hevur hegnisliga myndprýtt savnið.
Sjálv bókin er væl úr hondum greidd og minnir eina mest um eina átrúnaðarliga lestrarbók, og helst er tað tilvitað.
Ímillum permurnar er eitt satt fýrverk av teksti og tankum. Bergsøgin, á ytstu egg til tað fúla, ferðast hann húsvandur, við sínum fantastiska frásøgukynstri.
Fólk og hendingar, ið vit øll kenna aftur, verða úrlatin og sett í perspektiv á ein hátt, so lesarin næstan tivar av møði, tá lættlisni teksturin er av.
Bókin er eitt must fyri facebook-brúkarar, tí tekstirnir eru so fastir og samansjóaðir, at fleiri helst kunnu læra av skrivikynstrinum.
Bókin, ið ikki er fyri sartar sálir, er innbundin, 255 blaðsíður og kostar 300 krónur.


text:
Kendi svenski tónleikarin Avicii, sum stendur aftanfyri løgini “Wake Me Up”, “Hey Brother” og “Levels” er deyður. Hann gjørdist 28 ára gamal.
Tað skriva fleiri útlendskir miðlar og millum annað svenska Dagens Nyheter.
- Tað er við stórari sorg, at vit boða frá, at Tim Bergling, kendur undir navninum Avicii, er deyður. Hann var staddur í Muscat, Oman, og er funnin deyður fríggjadagin seinnapart lokala tíð, skrivar miðlafólkið hjá Avicii, og sigur víðari, at fleiri viðmerkingar verða ikki gjørdar.
Avicii hevur verið ein av kendastu DJ í heiminum í fleiri ár, men í 2016 valdi hann at gevast orsaka av heilsuni. Í fleiri ár hevur hann havt trupuleikar við kroniskum bruna í brisinum. Hetta er orsaka av ov stórari nýtslu av rúsdrekka, skrivar amerikanski miðil Variety.


text:
Dalurin fagri er skaldsøga um drongin Páll, sum veksur upp millum tey sjúku á bróstsjúkrahúsinum í dalinum fagra, sum altso er Hoydalar. Søgan tekur við um várið 1924, tá ið gentan Sigrid kemur í dalin, har sjúkrahúsið stendur, og endar summarið eftir, tá ið hon verður førd úr aftur dalinum.
Tuberklasjúkan mundi nema við hvørt einasta húski í Føroyum og setti sín dám á fleiri ættarlið í fyrru helvt av øldini.
Sjúkan er bast her um okkara leiðir, men nú hava vit so fingið eina skaldsøgu, sum á sín serliga hátt er við til at varðveita minnið um hesa døpru tíðina í søgu okkara
Aftur


text:
Johnny Cash
John R. "Johnny" Cash (26. februar 1932 í Kingsland, Arkansas - 12. september 2003 í Nashville, Tennessee) var ein víðagitin og væl umtóktur countrysangari og mettur at vera ein av heimsins kendastu countrysangarum nakrantíð. Til samans hevur Johnny Cash givið meira enn 200 útgávur út, harav 55 studioútgávur.
Sum smádrongur misti hann beiggja sín í eini vanlukku, og pápin brigdaði Johnny fyri vanlukkuna. Hetta hevði stóra ávirkan á lív hansara. Longu sum ungur á bummullarbóndagarðinum í Arkansas var hann kendur fyri at vera sera avgjørdur og miðvísur, sum seinni gjørdist hansara vørumerki. Eftir at hava verið í flogherinum royndi hann at koma sær fram sum sangari og tónleikari, og um somu tíð varð hann góður við June Carter, sum longu er kend sum sangari.
Johnny Cash var aktivur frá tíðliga í 1950-unum til hann doyði í 2003. Tíðliga í 1990-unum fór hann undir tað, sum fekk navnið American Recordings, har hann spældi løg hjá kendum amerikanskum bólkum. Millum tað, sum er vorðið kendast eru Rusty Cage hjá Soundgarden, One hjá U2, Hurt hja NIN og fleiri aðrir. Har komu 5 American Recordings, og eftir deyða hansara kom Unearthed, sum er ein kassi við eini 6 fløgum.
Johnny hevur eisini vunnið 12 Grammy Awards, havt 9 fløgur nr. 1 á Billboard, og 15 stakløg nr. 1 á Billboard. Hann hevur selt til samans 90 milliónir fløgur.
Hit-stakløg[rætta | rætta wikitekst]
Johnny Cash hevur havt hesi hitt-stakløgini sum nummar 1 á teimum amerikonsku hittlistunum:
Keldur[rætta | rætta wikitekst]
- ↑ Johnny Cash—Guitars and Equipment, Über Pro Audio, 2009, retrieved May 15, 2009
Slóðir úteftir[rætta | rætta wikitekst]


text:
Hallur av Rana
12.02.2015 - 19:20
Tíðindi > Samfelag & Politikkur > Annað
- Allarstørsti vandin í mínum eygum, er at ung vaksa upp og halda at hatta er normalt. Tey læra, at man hevur ikki havt sex, uttan man hongur frá eini ljósakrúnu, er bundin niður ella verður bukað. Tað er vandin.
Tað sigur Elin Reinert Planck, ið er dagligi leiðari í Kvinnuhúsinum, tá Portalurin spyr hana um filmin Fifty Shades of Grey, ið nú gongur sína sigursferð um allan heim.
Les eisini: Frumsýning í morgin: Fifty Shades of Grey
Men tað eru ikki øll, ið eru eins fegin um filmin. Marna Jacobsen, ið hevur sína egnu blogg, Egið rúm, heitir á fólk um ikki at fara til filmin, men heldur geva peningin til Kvinnuhúsið. Hon metir at filmurin eggjar til harðskap móti kvinnum.
Mynd úr filminum "Fifty Shades of Grey"Les bloggin hjá Marnu her.
Í Kvinnuhúsinum fegnast tey yvir uppskotið hjá Marnu, tí eisini har, halda tey at boðskapurin hjá filminum eggjar til harðskap móti kvinnum.
- Eg havi ikki lisið bókina, ið filmurin er bygdur á. Men eg havi hugd at ymiskum kjakum og lisið nógv um tað. Sum eg skilji tað, so verða kvinnur niðurgjørdar og tað at kvinnur verða bukaðar verður romantiserað, sigur Elin Reinert Planck við Portalin.
Dagligi leiðarin vísur á, at Kvinnuhúsið árliga fær 600 áheitanir frá kvinnum, harav helmingurin er um harðskap. Tí er hon bangin fyri, at hesin filmurin kann skapa eina skeiva mynd av tí, ið kann væntast av einari kvinnu.
- Stórur partur av teimum harðsskapsmálum, ið Kvinnuhúsið veit um, er um kynsligan harðskap. Oftani er talan um kvinnur, ið verða noyddar at gera nakað, ið fer útum teirra egna mark, tí hin parturin ynskir at gera nakað kynsligt, ið fer yvir mark. Tað er slett ikki óvanligt og talan er oftani um ein makt faktor hjá manninum. Hann ynskir at tvinga hana at gera nakað, ið býður henni ímóti.
Sambært Elini Reinert Planck, so hevur hon ringt við at trúgva uppá, at kvinnur leggja kropp til tílíkt.
- Satt at siga, so hugsaði eg um den lykkelige luder, fyrstu ferð eg hoyrdi um bókina. Tað er uppáhaldið at kvinnur selja sín kropp av egnum fríum vilja. Tað er bara ikki veruleikin. Kanningar vísa, at 98 prosent av teimum, ið selja seg sjálvar, eru kvinnur, ið hava verið kynsligar misbrúktar. Tað er tað sama við hesum. Tað er ein øgiliga stórur partur av kvinnum, ið ikki av egnum vilja, leggja sín kropp til hetta. Ein øgiligur stórur partur av kvinnum verða útsett fyri kynsligum handlingum, ið tær ikki ynskja at taka lut í.


text:
Sjónvarp
Sjónvarp tøkniligt kervi til at varpa út livandi myndir og ljóð. Vit fáa hungursneyð, kríggj og vanlukku lúkst inn í stovu okkara, og vit fylgja t.d. við á rúmdarferðum, sum fór alt fram beint fyri eygunum á okkum. Sjónvarpssendingar eru ravmagnsaldur, sum verða sendar úr antennum. Sjónvarpstólið ger so aldurnar um til myndir og ljóð. Aldurnar kunnu eisini vera sendar um fylgisvein. Fylgisveinasjónvarp kann verða sent nógv meiri víða enn annars, men parabolantenna krevst at taka ímóti aldunum. Eisini ber til at senda um jarðkaðlar.
Á skíggjanum tykjast fólkini at flyta seg. Í veruleikanum síggja vit 25 myndir um sekundið, og tí fatar eygað ikki hvørja einstaka mynd. Elektróngeislar leita eftir skíggjanum innan og raka smáar blettir úr evnafrøðievnum. Tá ið geislin rakar blettirner, lýsa teir antin grønir, bláir ella reyðir, sum eru høvuðslitirnir. Burtur úr teimum verða so allir aðrir litir gjørdir, so myndin á skíggjanum verður, sum hon eigur.
Sjónvarp Føroya sendir um alt landið, og nógvir føroyingar síggja eisini sjónvarp um fylgisvein.


text:
07. Okt 2018
Myndirnar tala fyri seg. Bláður himmal og gott lag á súkklarunum, nú seinasta FM kappingin skuldi koyrast á hesum sinni.Eftir ætlan skuldi Landavegsúkklingin koyrast í Eysturoynni, men vegna vegarbeiði á teininum runt Agnið, bleiv kappingin flutt til Streymoynna. Eftir harða Einkultstartin niðan á Sornfelli, skuldu...
07. Okt 2018
Kappast var í FM í Einkultstarti fríggjadagin 5. oktobur. Aftur í ár lógu FM kappingarnar seint, men aftur í ár vóru súkklarar og fyriskiparar hepnir við veðrinum. Meðan kappast varð í Býarsúkkling, vóru hvirlurnar nógvar, títtar og harðar, men tá bleiv súkklað í hjartanum av...
07. Okt 2018
Hóskvøldið 4. oktobur bleiv kappast um FM heitið í Býarsúkkling, ella Criterium, sum tað eisini eitur. Danir kalla tað "gadeløb". Orðið hóskar seg væl til kappingina hóskvøldið tá vit koyrdu á smølu og trongu gøtunum í hjartanum av Havnini, og í gomlu Havnini. Uppmøtingin var...
20. Aug 2018
Seinasta umfar av GIANT Várkappingini 2018 bleiv koyrt leygardagin. Tað var spenningur um hvør fór at vinna samanlagt, tí tveir høvdu møguleika at gerast samlaður vinnari. Undan fimta og seinasta umfari hevði Jan Hjaltalin Olsen 19 stig og Gunnar Dahl-Olsen 21 stig.Vinnarin fær 7, nummar...
14. Aug 2018
Seinasta umfar av Várkappingini 2018 verður koyrt leygardagin 18. august.Hetta er fimta Einkultstartskappingin. Tann fyrsta, ið skuldi vera 3. mars, bleiv útsett vegna veður.Tá var ætlanin at koyra 24 km Einkultstart í Kaldbaksbotni. Tað gera vit aftur leygardagin klokkan 15, tá kappingin byrjar.Tætt er millum...
22. Jul 2018
Úrslitið frá 5. teini av GIANT kring føroyar 2018Kvinnur 1 Gullborg Guttesen 02:02:52 2 Birita Poulsen 02:03:05 3 Elsa Berg 02:24:48 4 Maria...
21. Jul 2018
Her er úrslitið frá 3. teini av GIANT kring føroyar 2018 koyrt í Eysturoynni.Kvinnur · Gullborg Guttesen 03:05:07 · Birita...
20. Jul 2018
Úrslit frá dagsins teiniKvinnur 3. teinur · Gullborg Guttesen 02:03:03 · Birita Poulsen ...


text:
Ingi Samuelsen
02.07.2015 - 00:25
Ítróttur > Ítróttur > Súkkling
Føroysku fjallasúkklararnir sluppu aftur at royna seg, tá tað í kvøld var sokallað criterium-kapping fyri fjallasúkklur.
Talan er um eina kapping, har súkklað verður ein nakað styttri tein, enn gjørt var fyrradagin, og har nógv fleiri uppbygdar forðingar eru lagdar inn í rutuna. Kappingin fór fram í eini lund, People’s Park, í býnum.
Føroyingarnir megnaðu ikki at gera seg galdandi í heiðursmerkjastríðnum. Besti føroyingur var enn einaferð Helgi Winther Olsen, sum gjørdist nummar 11, Hilmar Hansen gjørdist nummar 23, Kári Brattaberg 26, Jógvan Højgaard 27 og Sigmund Olsson 28.
Í liðkappingini gjørdust Føroyar nummar fimm.
Fleiri myndir eru at síggja á jn.fo


text:
Sverri Egholm
13.12.2017 - 17:48
Tíðindi > Samfelag & Politikkur > Landspolitikkur
Heðin Mortensen, tinglimur fyri Javnaðarflokkin og fyrrverandi borgarstjóri í Havn fegnast um at nýggja fiskivinnuskipanin í gjár endaliga varð samtykt í løgtinginum.
Í allan gjár varð tosað nógv um menningarkvotur, og at nú vóru økir beinleiðis nevnd í uppskotinum.
- Í §60 í uppskotinum stendur, at menningarætlanir, sum kunnu stuðla undir virðisøking av sjófeingi í ávísum økjum í landinum, har atgongd til sjófeingi er avmarkað, ella arbeiðsloysið á hesum økjum er stórt, fáa menningarkvotur, skrivar Heðin Mortensen á Facebook.
- Beinleiðis økir eru nevnd í uppskotinum, og er Suðurstreym eitt av hesum økjum, sum skulu mennast og geva møguleikar fyri hesum fiskavirksemi. Persónliga vil eg hava virksemi á vestaru bryggju aftur beinanvegin, Bacalao, skrivar hann.
- Hetta letur seg gera nú, so ungfólk, aktørar og onnur bjóði tykkum fram og latið okkum sláa ring um Havnina og menna vestaru bryggju aftur til stórt virksemi.
- Hetta skal bert verða byrjanin til nakað størri her í Havn, skrivar Heðin Mortensen.
Sí eisini: Myndir: Smíl í løgtinginum í kvøld
Ein fegin fiskimálaráðharri, tá málið varð samtykt í gjárkvøldið (Mynd: Sverri Egholm)
18 fyri og 15 ímóti. Bill Justinussen og Sonja Jógvansdóttir atkvøddu eisini við samgonguni (Mynd: Sverri Egholm)


text:
Niels Petersen
07.01.2017 - 17:42
Ítróttur > Ítróttur > Flogbóltur
Ternan, sum fyrr í vikuni mátti lúta fyri KÍF í steypakappingini kláraði heldur onki at gera við TB í dag. Kvinnurnar av Tvøroyri vunnu greiðan 1-3 sigur á Toftum, og TB hevur nú 14 stig fyri 7 dystir.
Kvinnurnar úr Kollafirði tryggjaðu sær fyrr í vikuni sætið í hálvfinalunum í steypakappingini, og í dag vunnu tær aftur. Tær hava nú 17 stig fyri 7 dystir, og liggja væl fyri í oddastríðnum. Saman við TB eru tær beint í hølunum á Drátti, sum hevur 18 stig, men fyri 6 dystir.
Seinast kvinnurnar spældu í landskappingini var 27. november, og loksins fóru tær í gongd aftur. Tær hava annars spælt í steypakappingini síðan steðgin í november.
Tveir aðrir dystir verða í Meistaradeildini hjá kvinnum hetta leikumfarið, og tað verður í Sørvági, har SÍ tekur móti ÍF, og á Giljanesi, har oddaliðið Dráttur tekur móti Fleyr.
Støðan í deildini er henda:
1. Dráttur 18 stig fyri 6 dystir
2. KÍF 17 stig fyri 7 dystir
3. TB 14 stig fyri 7 dystir
4. Mjølnir 11 stig fyri 7 dystir
5. Fleyr 8 stig fyri 6 dystir
6. ÍF 4 stig fyri 6 dystir
7. SÍ 3 stig fyri 6 dystir
8. Ternan 3 stig fyri 7 dystir
Dystarskráin:
08.01.2017:
Kl. 14.00 SÍ - ÍF
09.01.2017:
Kl. 19:30 Dráttur - Fleyr


text:
Endamálsorðing
Pedagogisk endamálsorðing
Vit ynskja, at Mylnuhúsið skal vera ein týðandi partur av gerandisdegnum hjá børnunum og familjum teirra, at tað er ein liður í teirra barndómi, sum tey kunnu vera errin av sum vaksin. Í Mylnuhúsinum verða børnini sett í hásætið. Tað merkir at tað skal vera pláss fyri at tey kunnu seta síni spor her.
Spor er t.d. at starvsólkið í Mylnuhúsinum arbeiðir við tí pedagogiska háttinum “den integrerende baggrund”. Vit eygleiða børnini og finna útav hvat tey eru upptikin av, tað kann t.d. vera hvat tey spæla, tekna ella tosa um, hetta taka vit í álvara og saman við børninumm finna vit útav, hvat vit kunnu fáa burturúr sporinum, børnini koma við.
Tey vaksnu hava ábyrgdina av at spor verða fylgd upp, og føra tað út í lívið.
Tað pedagogiska arbeiðið ið Mylnuhúsinum verður skjalprógva, hetta verður gjørt á ymsan hátt. Hetta fyri at foreldur og onnur hava møguleika fyri at síggja hvat ið hendir í húsinum.
Tað hevur víst seg, at foreldur gerða nógv brúk av hesum skjalprógvum og at Mylnuhúsið hevur eitt einastandandi samstarv við heimið.
Út frá hesum meta vit at hetta gevur okkum eitt harmoniskt hús við børnum og vaksnum ið eru glað, hava humor, samstundis sum at tey læra at samstarva við onnur børn og vaksin á ein góðan, tryggan og mennandi hátt.
Tá foreldur fáa barn sítt í Mylnuhúsið verða tey boðin til eina innleiðandi samrøðu, har vit tosa um Mylnuhúsið, hvat tað er og hvat tað er vit leggja dent á í okkara arbeiði við børnunum og at tað er av stórum týdningi at børnini fáa eina góða og lagaliga byrjan, og um hvat er best fyri júst teirra barn.
Sum ein liður í tí pedagogiska arbeiðinum fáa øll børn eitt “kuffert” tá tey byrja í Mylnuhúsinum. Hetta fyri at børn og foreldur kunnu koyra nakrir lutir/minnir í kufferti sum hava týdning fyri barni og sum familjan vil hava at vit tosa við barnið um.
Meðan barnið gongur í Mylnuhúsinum, er tað starvsfólkið saman við barninum sum leggja týdningarmiklar lutir í, tað kann t.d. vera myndir, frágreiðingar frá túrum o.a.
Barnið fær kuffertið við heim, tá ferðin í Mylnuhúsinum er at enda komin.